text:
Abuloyan si Jehova ya Pabiskegen tan Protektaan Toy Panamaley Yo
‘No aliwan si Jehova so mangiyagel ed syudad, andi kakanaan so pampuyat na bantay.’
1, 2. (a) Akin ya abalang na 24,000 ya Israelita so mabmabli ran bendisyon? (b) Akin ya satan ya agawa nensaman et importante ed sikatayo natan?
ANTIS ya makaloob so bansan Israel ed Insipan a Dalin, libo-libon lalaki so ‘nanggaway pilalawanan ed saray anak nen Moab.’ Lapud satan, 24,000 so pinatey nen Jehova. Isip yo pa
2 Satan ya makapaermen ya agawa et nirekord “bilang pasakbay ed sikatayo ya asabian na anggaan na saray sistema na mundo.” (1 Cor. 10:6-11) Natan ya manbibilay tayo lad sampot a kabiangan na “kaunoran iran agew,” asingsingger tayo lad matunong a balon mundo. (2 Tim. 3:1; 2 Ped. 3:13) Makapaermen balet ta wala ray lingkor nen Jehova ya agnanalwar kanian akagawa ray imoral. Aanien da la ray ampait ya resulta na ginawa ra, tan no ag-ira magbabawi, nabalang da met so bilay ya andi-angga ed Paraiso.
3. Akin et kaukolan na sanasawa so panangigiya tan proteksion nen Jehova? (Nengnengen so litratod sayan pahina.)
3 Sayan mundo et napnoy imoralidad, kanian kaukolan na sanasawa so panangigiya tan proteksion nen Jehova pian aliwan andi-kakanaan so pansasagpot dan iyagel odino protektaan so panamaley da. (Basaen so Salmo 127:1.) Aralen tayo no panon ya napaelet na sanasawa so ulopan da diad pamprotekta ed puso ra, iyapit ed Dios, pangisulong na balon personalidad, pamasiansiad maabig ya komunikasyon, tan pangiter ed kanepegan na balang sakey.
PROTEKTAAN MOY PUSOM
4. Anto ray rason no akin ya wala ray Kristianon atukson manggaway imoral?
4 Panon ya posiblin natukso so sakey a Kristiano ya manggaway imoral? Kaslakan ya onggagapo itan ed mata. Imbaga nen Jesus: “Siopaman a naynay ya onlilinggis ed sakey a bii tekep na pampilpilalek ed sikato et akikalugoran la ed sikato dia ed puso to.” (Mat. 5:27, 28; 2 Ped. 2:14) Dakel ya Kristianon akagaway kasalanan et pinakapuy day moral ya depensa ra ta manbabantay iray pornograpiya, tan manbabasa iray literatura odino onnenengneng irad saray walad Internet ya liingen toy seksual a pilalek. Say arum et manbabantay na saray pelikula, palabas ed teatro, odino programad TV ya napnoy imoral iran eksena. Wala met so arum ya oonla ni ingen ed saray nightclub o cabaret tan ed saray lugar ya walay sensual ya masahe.
5. Akin ya nepeg tayon protektaan so puso tayo?
5 Wala ray atukso lapud nananap iray atension na arum, aliwan diad asawa ra. Manbibilay itayod mundo ya anggapoy kontrol na totoo ed sarili da tan panliketan day amin a klase na imoralidad. Lapud satan et nayarin main-inomay ya ontubod mapalikdon puso tayo so romantikon liknaan ed agtayo asawa. (Basaen so Jeremias 17:9, 10.) Imbaga nen Jesus: “Say puso so panlalapuan na saray mauges a panagkatunongan, panagpatey, pikakalugoran, pilalawanan.”
6, 7. (a) Antoy posiblin nagawa no ontubod puso tayo so mauges iran pilalek? (b) Panon tayon napaliisan so pankasalanan ed si Jehova?
6 No linmamut lad mapalikdon puso so mauges iran pilalek, say duaran too ya nagugustoan day sakey tan sakey et pantongtongan da la ray bengatlan nepeg da labat komon ya itongtong ed asawa da. Insan manggawa la ray baraan pian makapaniba ira. Lanang iran mannenengneng ya kunwari et nibanbana labat. No maap-apit lay liknaan dad sakey tan sakey, onkapuy lay depensa rad moral. Tan mairap da lan pultoten so relasyon da, anggano amta ran aliway gagawaen da.
7 Nalingwanan da la ray moral ya estandarte nen Jehova no say makapuy ya pilalek tan pantotongtong da et tumbokan la na bembenay lima, angoban, lakapan, tan arum nin balikas na panangaro, ya para labat komon ed asawa ra. ‘Asagyat tan atangguyor ira na dilin pilalek da.’ Tan diad kaunoran, lapud agda la apokpokan itan ya pilalek, akagawa iray seksual ya imoralidad. (Sant. 1:14, 15) Talagan makapaermen! Apaliisan komon itan no inabuloyan day Jehova ya paaralemen so respeto dad inkasagrado na panangasawa. Panon ya niwalad sakey a too so ontan ya respeto?
MANTULTULOY YA ONAPIT ED DIOS
8. Panon ya ontulong so pikakaaro ed si Jehova pian naprotektaan tayo ed imoralidad?
8 Basaen so Salmo 97:10. Ontulong so pikakaaro ed si Jehova pian naprotektaan tayo ed imoralidad. Legan tayon nanaaralan iray balibalin kualidad na Dios, pansagpotan tayon ‘aligen bilang inad-aron ananak to, tan mantultuloy itayon mankurang ed aro.’ Bilang resulta, napabiskeg itayon ipulisay so “pilalawanan tan amin a klase na karutakan.” (Efe. 5:1-4) Amta na saray sanasawa ya “ukomen na Dios iray managlawan tan managkalugoran,” kanian nepeg dan gawaen so anggaay nayarian dan pagalangan so panangasawa pian ag-itan narutakan.
9. (a) Panon ya alabanan nen Jose so tukson manggaway imoral? (b) Antoy naaralan tayod alimbawa nen Jose?
9 Wala ray lingkor na Dios ya inabuloyan dan onkapuy so depensa rad moral lapud miuulop irad saray katrabaho dan aliwan Tasi kayari trabaho. Anggan diad oras na trabaho et posiblin walay tukso. Ontan so agawad kalangweran ya si Jose. Legan ya walad trabaho, amta to ya walay panggustod sikato na asawa na amo to. Inagew-agew ton aakitey Jose, ya anggad aminsan et ‘siningkat toy kawes nen Jose a kuan to, Miakdol kad siak!’ Balet batik si Jose. Antoy akatulong ed si Jose pian mansiansian malet so espiritual a depensa to? Sikatoy determinadon protektaan so relasyon tod Dios kanian akapanmatoor. Lapud satan ya desisyon to, nakal ed trabaho tan nipriso, balet sikatoy benendisyonan nen Jehova. (Gen. 39:1-12; 41:38-43) Kanian diad lugar na trabaho odino anggan iner, nepeg ya paliisan na saray Kristiano iray makapatukson situasyon ya kaibay agda asawa.
ISULONG SO BALON PERSONALIDAD
10. Panon ya naprotektaan na balon personalidad so panamaley?
10 Say balon personalidad et “apalsa unong ed linawa na Dios tan mitunosan ed saray kakaukolanen na tuan inkatunong tan katooran,” kanian protektaan na satan so sanasawa ed seksual ya imoralidad. (Efe. 4:24) No isulong tayo so balon personalidad, ‘papateyen’ tayo ray kabiangan na laman tayo “nipaakar ed pilalawanan, karutakan, kagletan ed sekso, makapasakit a pilalek, tan inkaagum.” (Basaen so Colosas 3:5, 6.) Ipapatnag na salitan ‘pateyen’ ya determinado itayon onaksion pian labanan so imoral iran pilalek. Paliisan tayoy antokaman ya liingen toy seksual a pilalek ed agtayo asawa. (Job 31:1) No manbilay itayo unong ed linawa na Dios, naaralan tayon ‘busolen so mauges tan ompeket ed maong.’
11. Panon ya napabiskeg na balon personalidad so ulopan na sanasawa?
11 No isulong tayoy balon personalidad, aaligen tayo ray kualidad nen Jehova. (Col. 3:10) Talagan nabendisyonan so sanasawa no pabiskegen day moral ya depensa ra diad pangisulong dad “panangabagey, kaabigan, kapaabebaan na nonot, inkaulimek, tan andukey a panag-anos”! (Col. 3:12) Wala met so pankakasakey da no aabuloyan dan ‘manuley ed kapusoan da so deen na Kristo.’ (Col. 3:15) Lapud walay “aralem a panamabli [da] ed balang sakey,” sikara lay unonan ‘mangipanengneng na galang’ ed asawa ra.
12. Parad sika, anto ran kualidad so kaukolan pian magmaliw a maliket so panangasawa?
12 Nen tinepetan so sakey ya sanasawa no anto ran kualidad so akatulong pian maliket so ulopan da, oniay imbaga nen Sid, say asawan laki: “Say aro so manunan kualidad ya pampepelengan min naynay ya ipanengneng. Tan apaneknekan mi met ya importantin maong so inkaulimek.” Tan oniay inyarum na asawa ton si Sonja: “Kakkaukolan so kaabigan. Tan ipapanengneng mi met so inkamapaabeba, anggano aliwan lanang ya mainomay so panggawad satan.”
PANSIANSIAEN SO MAABIG YA KOMUNIKASYON
13. Antoy sakey a kaukolan pian malet so ulopan na sanasawa, tan akin?
13 Say maong ya komunikasyon so sakey ed saray paraan pian mansiansian malet so ulopan na sanasawa. Makapaermen balet ta wala ray arum ya mas marespeto ni pitotongtong dad saray agda kabat odino ed alaga dan ayep nen say ed asawa ra! No diad panamaley et walay ‘panem-em na sakit na linawa, pasnok, sanok, paneeyagan, tan makapasakit a salita,’ kalkalnan onkapuy so espiritual a depensa na sanasawa. (Efe. 4:31) Naderal so ulopan da no makritiko tan sarkastiko so panagsalita ra. Kanian imbes ya ontan, nepeg dan pabiskegen so relasyon da diad maabig, maabagey, tan maaron pitotongtong.
14. Antoy nepeg a paliisan na sanasawa?
14 Tua, ibabaga na Biblia ya walay “panaon ya agyesel.” (Ecl. 3:7) Balet agto labay ya ibagan ayos labat no agtayo katongtongen so asawa tayo
15. Panon ya napaelet na maabig ya komunikasyon so ulopan na sanasawa?
15 Onelet so ulopan yo no mangigana kayoy panaon pian ibalikas so nalilikna tan nononoten yo. Aliwan say ibabaga yo labat so importante noagta pati say paraan na pangibaga yo. Kanian anggano tensyonado so situasyon, komon ta inap-apiger nin siansiay panagsalita yo, kaibad satan so tonaday boses tan saray salitan usaren yo. No ontan, mas dengelen ka na asawam. (Basaen so Colosas 4:6.) Napaelet na sanasawa so relasyon da panamegley na maabig ya komunikasyon no saray salitan usaren da et makapabiskeg tan makagunggona.
ITER SO KANEPEGAN NA BALANG SAKEY
16, 17. Akin ya importantin malikas so sanasawa ed emosyonal tan seksual a pankaukolan na balang sakey?
16 Napaelet met na sanasawa so panamaley da no iyuna day pankaabigan na asawa ra, ya aliwan say sarili da labat so nonoten da. (Fil. 2:3, 4) Nepeg ya malikas so sanasawa ed emosyonal tan seksual a pankaukolan na balang sakey.
17 Makapaermen balet ta wala ray sanasawa ya isisiblet day pangibalikas na panangaro odino seksual ya relasyon. Tan iisipen na arum a lalaki ya singa ra aliwan laki no maar-aro irad asawa ra. Ibabaga na Biblia: “Sikayo ra met a lalaki, talosan tan pagalangan yoy kaasawaan yo.” (1 Ped. 3:7, Maung a Balita) Kaukolan ya natalosan na asawan laki ya aliwan say seksual a relasyon labat so kanepegan na asawa to. Mas naliketan so asawan bii ed balikas na panangaro no say asawan laki et maar-aron lanang, aliwa labat ya diad seksual a relasyon da. No ipanengneng dan dua so maaron konsiderasyon, mas napenek day emosyonal tan pisikal a pankaukolan na balang sakey.
18. Panon ya napaelet na asawan laki tan bii so relasyon da?
18 Tua, anggapoy nibaraan na asawan laki o bii pian agmanmatoor ed asawa to. Balet no ambetebetel so pidedeneng na asawa to, ompan mananap na panangaro ed arum. (Uli. 5:18; Ecl. 9:9) Kanian oniay ipapaseseg na Biblia ed saray sanasawa: ‘Agyo isisiblet so kanepegan na kada sakey, nilikud no walay nampaknaan yon dua ed loob na sakey ya aturon panaon.’ Akin? “Pian agkayo naynay a tuksoen nen Satanas ta agyo nakontrol so inkasikayo.” (1 Cor. 7:5) Ansakisakit so resulta no abuloyan na sanasawa ya samboten nen Satanas so panaon ya ‘agda nakontrol so sarili da’ tan tuksoen toy sakey ed sikara ya mikalugoran! Balet no anapen na balang sakey so pankaabigan na asawa to, “aliwan say pankaabigan ton dili,” tan iter toy kanepegan na asawa to bilang balikas na panangaro aliwan lapud obligasyon, ombiskeg so relasyon dan sanasawa.
ITULTULOY YA PROTEKTAAN SO PANAMALEY YO
19. Antoy determinado tayon gawaen, tan akin?
19 Asingsingger tayo lad matunong ya balon mundo. Kanian makapaermen no natukso itayo lapud pilalek na laman ya singa agawad saramay 24,000 ya Israelita diad Patar na Moab. Kayarin deniskribe ed Salita na Dios itan ya makapabaing tan makapasinagem ya agawa, oniay nabasa tayon pasakbay: “Samay maniisip a sikatoy akaalagey et manalwar komon ya agnatumba.” (1 Cor. 10:12) Kanian importante sirin ya pabiskegen so panamaley tayo diad panmatoor tayod si Aman Jehova tan ed asawa tayo. (Mat. 19:5, 6) On, natan lay panaon ya ‘gawaey anggaay nayarian tayo pian naromog to itayon andiay mantsa tan andiay pakabalawan tan walad kareenan.’


c: text/html

text: 34 Natan, si Dina ya anak nen Jacob ed si Lea,+ et mabetbet ya ompapaway pian milimog* ed saray kalangweran a bibii ed dalin.+2 Sanen sikatoy anengneng nen Siquem, ya anak nen Hamor a Heveo,+ say pangulo na dalin, sikatoy inala to tan pinasoot ton inakdolan.3 Tan agustoan ton maong si Dina ya anak nen Jacob, tan inaro to iyan kalangweran a bii tan kinombinse to.*4 Insan inkuan nen Siquem ed si Hamor+ ya ama to: “Alam pa iyan kalangweran a bii pian magmaliw ya asawak.”5 Sanen nadngelan nen Jacob a pinabanday toy anak ton si Dina, saray ananak to et walad uma a kaiba iray pulok to. Kanian nampareen ni Jacob anggad insempet da.6 Diad saginonor, si Hamor ya ama nen Siquem et linma pian mitongtong ed si Jacob.7 Balet nadngelan itan na saray ananak nen Jacob tan pinmawil iran tampol manlapud uma. Asakitan ira tan sinmanok iran maong lapud pinabanday toy Israel sanen pinasoot ton inakdolan so anak nen Jacob,+ sakey a bengatlan agnepeg a gawaen.+8 Oniay inkuan nen Hamor ed sikara: “Si Siquem ya ana’ko et pirpirawat toy marikit yo. Ipangasi yon iter ed sikato bilang asawa to,9 tan mikasakey kayo ed sikami ed panamegley na panangasawa.* Iter yod sikami iray ananak yon bibii, tan ala yo iray ananak min bibii.+10 Nayarian yoy miayam ed sikami, tan akatarya so dalin parad sikayo. Manayam kayo ditan tan mannegosyo kayo tan manpirmi kayo.”11 Insan inkuan nen Siquem ed ama tan agagi nen Dina: “Nagamoran ko komoy panangabobon yo, tan iter ko so antokaman a kerewen yo ed siak.12 Nayarian yoy onkerew ed siak na balbaleg a dasel tan regalo.+ Mabulos kon iter so antokaman a kerewen yo ed siak, daput no iter yo ed siak so kalangweran a bii bilang asawak.”13 Tan mapalikdon inmebat iray ananak nen Jacob ed si Siquem tan si Hamor ya ama to lapud pinabanday da si Dina ya agi ra.14 Inkuan dad sikara: “Agmi nayarian itan a gawaen, ya iter mi so agi mi ed sakey a lakin ag-asegat,*+ lapud kababaingan itan ed sikami.15 Onabuloy kami labat ed sayan kondisyon: magmaliw kayon singa sikami tan segat yoy amin a lalaki ed sikayo.+16 Insan iter mid sikayo iray ananak min bibii, tan alaen mi iray ananak yon bibii, tan miayam kami ed sikayo tan magmaliw itayon saksakey a totoo.17 Balet no agyo kami dengelen tan agkayo manpasegat, alaen mi so agi mi tan onla kami la.”18 Agustoan nen Hamor+ tan si Siquem ya anak nen Hamor+ so imbaga ra.19 Agla nampaleen so kalangweran a laki ed impanggawa tod samay kekerewen da,+ lapud labalabay toy anak nen Jacob, tan sikato so manunan kagalgalang ed interon sankaabungan nen ama to.20 Kanian linmay Hamor tan si Siquem ya anak to diad puerta na syudad tan oniay imbaga ra ed saray lalaki ed syudad da:+21 “Labay na sarayan totoo so mikareenan ed sikatayo. Abuloyan tayo ran manayam tan mannegosyo ed sayan dalin, ta maawa-awang so dalin a panayaman da. Nayarian tayon alaen bilang asawa iray ananak dan bibii, tan nayarian tayon iter ed sikara iray ananak tayon bibii.+22 Onabuloy labat irayan totoo a miayam ed sikatayo pian magmaliw itayon saksakey a totoo diad sayan sakey a kondisyon: amin a lalaki ed sikatayo et nepeg a nasegat a singa ed inkasegat da.+23 Diad satan et agta magmaliw a kien tayo so amin a kayarian da, saray kayamanan da, tan amin a kokomponien dan ayayep? Kanian miabobon tayo la ed sikara pian miayam ira ed sikatayo.”24 Dinmengel ed si Hamor tan ed si Siquem ya anak to so amin ya ompapaway ed puerta na syudad to, tan nampasegat so amin a lalaki, amin iramay ompapaway ed puerta na syudad.25 Balet, diad komatlon agew, sanen manpapaotot ni ra, saray duaran ananak nen Jacob a si Simeon tan Levi, ya agagi nen Dina,+ et inala ray espada ra tan linma ra ed syudad ya anggapoy makaamta ed getma ra tan pinatey da so amin a lalaki.+26 Pinatey da ed espada si Hamor tan si Siquem ya anak to insan da inalay Dina ed abung nen Siquem tan tinmaynan la ra.27 Linma iray arum ya ananak nen Jacob ed saray pinatey a lalaki tan sinamsaman day syudad lapud pinabanday na saraya so agi ra.+28 Inala da iray karnero ra, baka ra, asno ra, tan antokaman a walad syudad tan ed uma.29 Inaala ra met so amin a kayarian da, ineerel da so amin ya angkekelag ya ananak da tan saray kaasawaan da, tan sinamsam day amin a walad kaabungan.30 Diad saya et inkuan nen Jacob ed si Simeon tan si Levi:+ “Inyakar yo ed siak so baleg a gulo* lapud ginawa yo ak a kabusol na saray manaayam ed sayan dalin, ed saray Canaanita tan Perizeo. Dagdaiset itayo, tan seguradon mankakasakey ira ya onataki ed siak tan naupot ak, siak tan say sankaabungan ko.”31 Balet inkuan da: “Manepeg kasin ipasen ya imoral a bii so agi mi?”

robotstxt: allowed

filter: keep


text:
‘Dengel Yo tan Talosan Yo so Kabaliksan’
“Dengel yo ak, amin yo, tan talosan yo so kabaliksan.”
1, 2. Akin ya ag-atalosan na dakel so kabaliksan na saray salita nen Jesus?
NAYARIN narerengel moy boses na katongtong mo. Ompan naimanom ni ingen so tonada na boses to. Balet antoy gunggona na satan no agmo lanlamang natatalosan so ibabaga to? (1 Cor. 14:9) Mipadpara, nilibo so akarengel ed saray imbaga nen Jesus. Natatalosan da met so lenguahe ya inusar to. Balet, ag-atalosan na dakel so kabaliksan na saray salita to. Kanian imbaga to: “Dengel yo ak, amin yo, tan talosan yo so kabaliksan.”
2 Akin ya ag-atalosan na dakel so kabaliksan na imbaga nen Jesus? Say arum et wala lay sarilin opinyon da tan aliway motibo ra. Oniay imbaga nen Jesus ed sikara: “Masilib yon ipupulisay so ganggan na Dios ta pian napansiansia yoy tradisyon yo.” (Mar. 7:9) Agdan talaga labay ya aralen no antoy kabaliksan na saray salita to. Tan agda met labay ya umanen iray kagagawa tan panmoria ra. Akalukas ya tua iray layag da, balet ta akakapot so puso ra! (Basaen so Mateo 13:13-15.) Panon tayon makaseguro ya akalukas ya naynay so puso tayo pian minabang tayod saray bangat nen Jesus?
NO PANON ITAYON MINABANG ED SARAY BANGAT NEN JESUS
3. Akin ya atalosan na saray disipulo iray salita nen Jesus?
3 Nepeg tayon aligen iray mapaabeban disipulo nen Jesus. Inkuan tod sikara: “Maliket kayo ta makanengneng iray mata yo, tan makadngel iray layag yo.” (Mat. 13:16) Akin et atalosan da ray salita nen Jesus balet ta ag-atalosan na arum? Unona, nantepet ira tan inamta day kabaliksan na saratan. (Mat. 13:36; Mar. 7:17) Komadua, labay da nin naaruman iray katuaan ya inawat da la. (Basaen so Mateo 13:11, 12.) Komatlo, akaparaan iran iyaplika iray arengel tan atalosan da aliwa labat lan diad kabibilay da noagta pian natulongan da met so arum.
4. Pian natalosan tayo ray ilustrasyon nen Jesus, antoy taloran gawaen tayo?
4 No labay tayon natalosan iray ilustrasyon nen Jesus, aligen tayo ray matoor ya disipulo to. Walay taloran paraan pian nagawaan itan. Unona, nepeg ya mangigana tayoy oras ya aralen tan dalepdepen iray imbaga nen Jesus, man-research, tan mantepet. No gawaen tayo itan, nawalaan tayoy pikakabat. (Uli. 2:4, 5) Insan nengnengen tayo no panon ya mikonektaan iray naaralan tayo ed saray dati tayo lan amta. Manresulta itan ed pakatalos. (Uli. 2:2, 3) Kayari to, usaren tayoy naaralan tayo diad pangiyaplika ed satan. No gawaen tayo itan, ipapanengneng tayoy kakabatan.
5. Mangiter na alimbawa pian nipanengneng so pandumaan na pikakabat, pakatalos, tan kakabatan.
5 Antoy pandumaan na pikakabat, pakatalos, tan kakabatan? Oniay alimbawa to ’tan: Imadyin mon wala kad pegley na karsada tan walay nitan lan bus. Unona, antam ya say onsasabi et bus
6. Antoy apatiran itepet tayo legan tayon aaralen so pitoran ilustrasyon nen Jesus? (Nengnengen so kahon.)
6 Diad sayan artikulo tan ed ontumbok, aralen tayoy pitoran ilustrasyon ya inusar nen Jesus. Legan tayon gagawaen itan, ebatan tayo irayan tepet: Antoy kabaliksan na sayan ilustrasyon? (Ontulong itan pian nawalaan tayoy pikakabat.) Akin ya inusar nen Jesus iyan ilustrasyon? (Manresulta itan ed pakatalos.) Panon tayo yan nausar pian minabang itayo tan natulongan tayoy arum? (Atan so kakabatan.) Tan antoy naaralan tayod saya nipaakar ed si Jehova tan si Jesus?
SAY BUKEL NA MUSTASA
7. Antoy kabaliksan na ilustrasyon nipaakar ed bukel na mustasa?
7 Basaen so Mateo 13:31, 32. Antoy kabaliksan na ilustrasyon nen Jesus nipaakar ed bukel na mustasa? Irerepresenta na bukel so mensahe na Panarian ontan met ed resulta na pangipupulong ed satan
8. Akin ya inusar nen Jesus so ilustrasyon nipaakar ed bukel na mustasa?
8 Akin ya inusar nen Jesus iyan ilustrasyon? Inusar to so makapakelaw ya imbaleg na bukel na mustasa pian ipanengneng ya say Panarian na Dios et walaan na pakayarin onlaknab, manprotekta, tan daegen so amin ya makasbel. Manlapu nen 1914, makapakelkelaw so imbaleg na Kristianon kongregasyon! (Isa. 60:22) Saramay mililimog ditan et naproprotektaan ed espiritual. (Uli. 2:7; Isa. 32:1, 2) Ontan met, nanenengneng tayon say ilalaknab na Panarian et agnapatunda anggano dakel so onsusumpa.—Isa. 54:17.
9. (a) Antoy naaralan tayo ed ilustrasyon nipaakar ed bukel na mustasa? (b) Antoy naaralan tayod saya nipaakar ed si Jehova tan si Jesus?
9 Antoy naaralan tayo ed ilustrasyon nipaakar ed bukel na mustasa? Ompan dagdaiset so Tasi diad lugar yo odino singa anggapoy nanenengneng yon maabig ya resulta na pampupulong yo. Anggaman ontan, napaseseg tayon mantultuloy no tandaan tayon nadaeg na Panarian so amin ya mairap a subok. Singa bilang, nen kasabi nen Brother Edwin Skinner ed India nen 1926, pigpigara labat so Tasi ed satan a bansa. Diad gapo singa anggapoy iyaaligwas, tan say kimey et adeskribe ya “mair-irap.” Balet intultuloy toy nampulong tan anengneng to no panon ya dinaeg na mensahe na Panarian iray mair-irap ya subok. Natan et masulok lan 37,000 so aktibon Tasi ed India, tan masulok ya 108,000 so inmatendi ed Memoryal nen imbeneg ya taon. Tan nengnengen pa so sakey nin alimbawa ya mangipanengneng ed makapadinayew ya inlaknab na Panarian. Diad samay taon ya sinmabi si Brother Skinner ed India, kakkagapo ni labat na kimey ed Zambia. Balet natan et masulok lan 170,000 so publisher ditan, tan 763,915 so inmatendi ed Memoryal nen 2013. Labay ton ibaga, 1 ed kada 18 totoo ed Zambia so inmatendi. Talagan makapadinayew itan!
SAY LEBADURA
10. Antoy kabaliksan na ilustrasyon nipaakar ed lebadura?
10 Basaen so Mateo 13:33. Antoy kabaliksan na ilustrasyon nipaakar ed lebadura? Ontutukoy met iyan ilustrasyon ed mensahe na Panarian tan ed resulta na satan. Say “interon masa” na arina et irerepresenta toy amin ya bansa, tan say inlebag na satan et ontutukoy ed inkayat na mensahe na Panarian panamegley na panagpulong ya kimey. Sankaimano imay imbaleg na bukel na mustasa, balet say epekto na lebadura et agnanengneng ya tampol. Kaukolan nin palabasey panaon pian nanengneng so epekto.
11. Akin ya inusar nen Jesus so ilustrasyon nipaakar ed lebadura?
11 Akin ya inusar nen Jesus iyan ilustrasyon? Labay ton ipanengneng ya walay pakayari na mensahe na Panarian ya onkayat tan mamawalay pananguman. Say mensahe na Panarian et akasabi lad “sankaarawian a pasen na dalin.” (Gawa 1:8) Balet, aliwan lanang ya sankaimano so epekto na satan ya mensahe; no maminsan et ag-itan nalikas ya tampol. Balet seguradon walay epekto—aglabat ondarakel so totoon mangaawat ed satan ya mensahe, noagta manguuman met so personalidad da.
12, 13. Mangiter na saray alimbawa no panon ya kinmayat so mensahe na Panarian a singa adeskribe ed ilustrasyon nipaakar ed lebadura.
12 Mabetbet ya kaukolan nin palabasey taotaon antis ya nanengneng so epekto na panagpulong a kimey. Alimbawa, si Franz tan Margit, ya natan et wala lad sananey ya branch, et nanlingkor ed branch office ed Brazil nen 1982. Nampulong irad melag tan nisulinek ya baley. Inyaralan da so sakey ya ina tan say apatiran anak to. Say panguloan, ya 12 años tod saman, et mabaing ya maong tan onaamot antis iran onggapon manaral. Lapud anguman so asainmin di Franz tan Margit, agda la nituloy ya inyaralan iyan saniina. Balet kalabas na 25 taon, akapasyar lamet iyan sanasawa ed saman ya baley. Antoy asabian da diman? Wala lay sakey a kongregasyon ya 69 so publisher, 13 so regular payunir, tan balo so Kingdom Hall da. Amay mabapbaing ya ugaw ey? Coordinator la natan na ulop na mamatatken! Singa samay lebadura ed ilustrasyon nen Jesus, kinmayat so mensahe na Panarian tan inuman toy bilay na dakel a totoo. Agaylay liket na saman ya sanasawa!
13 Say pakayari na mensahe na Panarian ya umaney bilay na totoo et napatnagan ed saray bansa ya insebel na gobierno so panagpulong. Agtayo nibaga no anggan iner lay asabi na mensahe ed saratan a bansa, tan mabetbet ya nasusurprisa tayod resulta. Laen tayon alimbawa so Cuba. Akasabi ditan so mensahe na Panarian nen 1910, tan binmisita ditan si Brother Russell nen 1913. Balet diad gapo et matantan so iyaaligwas. Natan ey? Wala lay masulok ya 96,000 ya publisher, tan 229,726 so inmatendi ed Memoryal nen 2013. Labay ton ibaga, 1 ed kada 48 ya manaayam ed satan ya bansa so inmatendi. Anggan diad saray bansa ya agmet sebel so kimey tayo, nayarin akasabi la so mensahe na Panarian ed saray lugar ya iisipen tayon mairap ya nasabi. *
14, 15. (a) Antoy naaralan tayod samay ilustrasyon nipaakar ed lebadura? (b) Antoy naaralan tayod saya nipaakar ed si Jehova tan si Jesus?
14 Antoy naaralan tayo ed ilustrasyon nen Jesus nipaakar ed lebadura? No dalepdepen tayo so kabaliksan na ilustrasyon nen Jesus, natalosan tayon agtayo nepeg ya mapagan maong no panon ya nasabi na mensahe na Panarian so minilyon ya agni akadngel ed satan. Si Jehova so akauley. Balet antoy betang tayo? Oniay ebat na Salitay Dios: ‘Diad kabuasan et itanem mo so binim, tan diad labi et agmo ipipikos so limam; ta agmo amta no antoy onaligwas, no saya kasi odino saman, odino kasin nampadpara iran maong.’ (Ecl. 11:6) Balet siempre, agtayo lilingwanan ya ipikasin maabig komon so resulta na panagpulong a kimey, lalo lad saray bansa ya kokontroley gobierno so kimey tayo.
15 Ontan met, agtayo nepeg ya nadismaya no diad unaan et singa anggapoy maong ya resulta na kimey tayo. Agtayon balot ibabaliwala so “agew na melag a gapoan.” (Zac. 4:10, NW) Ompan say resulta to lanlamang et mas baleg tan mas makapadinayew nen say iilaloan tayo!
SAY OMBIABIAHEN NEGOSYANTE TAN SAY AKAAMOT A KAYAMANAN
16. Antoy kabaliksan na ilustrasyon nen Jesus nipaakar ed ombiabiahen negosyante tan say akaamot ya kayamanan?
16 Basaen so Mateo 13:44-46. Antoy kabaliksan na ilustrasyon nen Jesus nipaakar ed ombiabiahen negosyante tan say akaamot ya kayamanan? Nen wadiad dalin si Jesus, wala ray negosyante ya ombiabiahe na arawi tan nasasabi da anggad Indian Ocean diad panaanap day mararakep iran perlas. Irerepresenta na negosyante ed sayan ilustrasyon iray matunong a totoo ya gagawaen day anggaay nayarian da pian peneken so espiritual a pankaukolan da. Samay “sakey a mabmablin perlas” et ontutukoy ed mablin katuaan na Panarian. Lapud naamtaan na negosyante so kablian na satan a perlas, inlako ton “tampol” so amin a kayarian to pian nasaliw itan. Binitla met nen Jesus so lakin mankikimey ed uma ya akalmoy “akaamot” ya kayamanan. Sayan laki et agmanaanap na kayamanan, aliwan singa samay negosyante. Balet, inlako to met iray kayarian to pian nasaliw to so uma ya kawalaan na kayamanan.
17. Akin et inusar nen Jesus so ilustrasyon nipaakar ed ombiabiahen negosyante tan say akaamot ya kayamanan?
17 Akin et inusar nen Jesus iyan duaran ilustrasyon? Idadanet to ya say katuaan et naromog diad nanduruman paraan. Say arum et aanapen da itan tan gagawaen day anggaay nayarian da pian naalmo da. Say arum et agmanaanap ed katuaan balet nalmo da itan lapud nayarin walay angipaamta ed sikara. Antokaman so paraan, lapud anengneng day kablian na katuaan, mabulos iran nanggaway baleg a sakripisyo pian nakayarian itan.
18. (a) Antoy naaralan tayod sayan duaran ilustrasyon? (b) Antoy naaralan tayod saya nipaakar ed si Jehova tan si Jesus?
18 Antoy naaralan tayod sayan duaran ilustrasyon? (Mat. 6:19-21) Tepetay sarilim: ‘Kasin singa ak ed samay duaran lalaki ed sarayan ilustrasyon? Kasin singa onman ed sikara so panamablik ed katuaan? Kasin mabulos ak ya mansakripisyo pian nakayarian itan, odino kasin lapud saray kapagaan ed bilay et nibabaliwalak la itan?’ (Mat. 6:22-24, 33; Luc. 5:27, 28; Fil. 3:8) No mas impapuso so liket tayod impakalmo tayod katuaan, mas mabiskeg so determinasyon tayon iyuna itan ed bilay tayo.
19. Antoy aralen tayod onsublay ya artikulo?
19 Komon ta paneknekan tayon talagan dinengel tan atalosan tayoy kabaliksan na sarayan ilustrasyon nipaakar ed Panarian. Agtayo labat aamtaen so kabaliksan na saratan noagta iyaplika tayo met iray naaralan tayon leksion. Diad onsublay ya artikulo, ikonsidera tayoy talora nin ilustrasyon tan nengnengen tayo no antoy naaralan tayod saratan.
^ par. 13 Ontan met so naeksperiensya ed bansan Argentina (2001 Yearbook, pahina 186); East Germany (1999 Yearbook, pahina 83); Papua New Guinea (2005 Yearbook, pahina 63); tan Robinson Crusoe Island (Say Panag-bantayan, Hunyo 15, 2000, pahina 9).


text:
Kasin Ipapapusom Iray Nisulat ya Pasakbay?
“Nisulat iraya bilang pasakbay ed sikatayo ran asabian na anggaan na saray sistema na mundo.”
1, 2. Akin ya aralen tayoy alimbawa na apatiran arari na Juda?
NO WALAY anengneng mon akurinyas tan atumba, agta alwaran moy manakar ed samay dinalan to? No naamtaan tayoy lingo na arum, natulongan itayon napaliisan itan. Tua met iya no nipaakar ed relasyon tayod Dios. Makaaral tayo na importante iran leksion diad lingo na arum, kaiba la iramay akasulat ed Biblia.
2 Saray apatiran arari na Juda ya apantongtongan tayod apalabas ya artikulo et interon puso iran nanlingkor ed si Jehova, balet akagawa ni ran siansia na lingo. Antoy naaralan tayod eksperiensya ra, tan panon tayon napaliisan iray lingo da? No dalepdepen tayo iratan ya alimbawan nisulat nensaman, seguradon nibangat itayo.
MAPELIGRO SO PANMATALEK ED KARUNONGAN NA TOO
3-5. (a) Anggano interon pusoy impanlingkor nen Asa ed si Jehova, antoy lingo to? (b) Anto ray posiblin rason no akin ya nanmatalek si Asa ed totoo sanen implano nen Baasa ya atakien so Juda?
3 Pantongtongan tayon unona so nipaakar ed si Asa tan amtaen tayo no panon ya makatulong ed sikatayo so Salitay Dios. Nanmatalek ed si Jehova si Asa nen nilusob na sakey milyon ya taga Etiope so Juda. Balet ta agnanmatalek ed si Jehova nen inmataki so ari na Israel ya si Baasa pian ipaalagey so Rama, say syudad ya walad ketegan na sakop nen Asa. (2 Awa. 16:1-3) Say nanmatalekan to et say sarili ton karunongan tan pinasuksokan toy Arin Ben-hadad na Sirya pian atakien si Baasa. Kasin epektibo so taktika nen Asa? Oniay ibabaga na Biblia: “Sanen nadngelan itan nen Baasa, tinundaan ton tampol so pangipapaalagey ed Rama tan tinaynanan toy kimey to.” (2 Awa. 16:5) Kanian diad gapo, singa duga met so estratehiya nen Asa!
4 Balet antoy reaksion nen Jehova ed ginawa nen Asa? Imbaki nen Jehova si Hanani ya representanti to pian ipetek si Asa lapud agnanmatalek ed sikato. (Basaen so 2 Awaran 16:7-9.) Inkuan nen Hanani: “Manlapud natan et naynay a wala ray miguerra ed sika.” Inmatras lay Baasa; balet legay uley nen Asa, naynay ya walay migi-guerra ed sikara.
5 Naaralan tayo ed apalabas ya artikulo ya inusisa na Dios si Asa tan anengneng Ton interon pusoy impanlingkor to. (1 Ara. 15:14) Anengneng na Dios so debosyon to, tan agawaan to ray kakaukolanen To. Balet, siansian nepeg ton anien so resulta na saray makapuy ya desisyon to. Singa bilang, nen inmataki si Baasa, akin et nanmatalek si Asa ed sarili to tan diad si Ben-hadad imbes ya diad si Jehova? Kasin inisip to ya mas makatulong so diplomasya odino pakayari na militar nen say ikerew na tulong ed Dios? Kasin dinengel to ray mauges ya simbawa na arum kanian ontay desisyon to?
6. Antoy naaralan tayod lingo nen Asa? Mangiter na alimbawa.
6 Kasin makatulong so alimbawa nen Asa pian usisaen tayo ray desisyon tayo? No wala ray problema tayon singa agtayo nasarag, ompan mainomay labat ed sikatayoy manmatalek ed si Jehova. Balet diad saray angkelag labat ya problema ey? Kasin manmamatalek tayo lad karunongan na too tan reresolbien tayo lan bukor? Odino manaanap tayo na saray prinsipyo na Biblia insan tayo iyaaplika iratan? No ontan, ipapanengneng tayon manmamatalek tayod karunongan nen Jehova pian resolbien iray problema. Singa bilang, ompan no maminsan et sesebelan ka na pamilyam ya miaral o miasemblea. Kanian kekerewen moy panangigiya tan tulong nen Jehova pian natebek moy sankaabigan ya gawaen mo. Sakey ni, panon to no nakal kad trabaho tan nairapan kan makalmoy sananey? No interbyuen ka na panaaplayan mo, kasin ibagam ya regular kan onatendi ed saray midweek ya aral tayo? Anggan antoy problema tayo, makatulong so pangiyaplika ed imbaga na salmista: “Ipiam ed si Jehova so dalan mo; manmatalek kad sikato, tan sikatoy onkiwas parad sika.”
ANTOY RESULTA NO MIULOP KAD MAUGES?
7, 8. Anto ray lingo nen Jehosafat, tan anto ray resulta? (Nengnengen so litratod gapo na artikulo.)
7 Kumusta balet si Jehosafat ya anak nen Asa? Amayamay so balibalin kualidad to. Lapud sikatoy nanmatalek ed Dios, dakel so maabig ya agawaan to. Balet wala met iray makapuy ya desisyon to. Singa bilang, sikatoy akialyado ed mauges ya Arin Ahab diad panamegley na panangasawa. Tan anggano pinasakbayan nen propeta Micaias, inibaan to nin siansiay Ahab ya milaban ed saray taga Sirya. Diad saman ya guerra, dawdawit ya apatey si Jehosafat. Insan pinmawil ed Jerusalem. (2 Awa. 18: 1-32) Diman et tinepetan nen propetan Jehu: “Kasin saray mauges so nepeg mon tulongan, tan saramay mamubusol ed si Jehova so nepeg mon aroen?”
8 Kasin akaaral si Jehosafat ed satan ya eksperiensya to? Anggano siansian maseseg ed panggagawa toy panlabayan na Dios, singa ag-akaaral ed samay agawad si Ahab tan pasakbay nen Jehu. Akialyansa lamet si Jehosafat ed mauges. Natan balet et diad anak nen Ahab ya kabusol met na Dios, say mauges ya Arin Ahazias. Nansosyo ran manggaway barko, balet agaygay iratan kanian agda lanlamang nausar.
9. Antoy resulta no miulop tayod mauges?
9 No babasaen tayoy istoryay bilay nen Jehosafat, napakiwas tayon usisaen so bilay tayo. Akin ey? Tua, maong ya ari si Jehosafat, ginawa toy duga, tan ‘sigpot-puso ton inanap si Jehova.’ (2 Awa. 22:9) Balet, siansia nin inani toy epekto na impiulop tod saray mauges. Inkuan na pinuyanan ya proverbio: “Samay miuulop ed marunong et magmaliw a marunong, balet samay mililimog ed makulangkulang et aliwliway pansumpalan to.” (Pro. 13:20) Diad sikatayo natan, nayarin wala ray tutulongan tayon interesado ed katuaan. Pero tandaan tayon dawdawit ya inatey si Jehosafat lapud samay agmanepeg ya impiulop tod si Ahab. Kanian mapeligro no basta tayo miulop ed saray agmanlilingkor ed si Jehova.
10. (a) Antoy naaralan tayod si Jehosafat no nipaakar ed panangasawa? (b) Antoy nepeg tayon tandaan no natutukso tayon miulop ed mauges?
10 Antoy naaralan tayod eksperiensya nen Jehosafat? Say sakey a Kristiano et nayarin nagustoan toy sakey ya agmangaaro ed si Jehova, tan ikatunongan ton anggapo kunoy naromog tod saray agagi. Odino sikatoy ipi-pressure na saray aliwan Tasi ya kakanayon to ya miasawa la ta ‘ontatatken la.’ Niarum ni, ompan nalilikna na arum iyan imbaga na sakey a sister: “Natural labat ya labay tayon walay mangaro tan nakaiba tayo.” Anto sirin so nepeg ya gawaen na sakey a Kristiano? Makatulong so pandalepdep ed eksperiensya nen Jehosafat. Mabetbet ton aamtaen no antoy ibaga na Dios. (2 Awa. 18:4-6) Balet antoy agawa nen akiulop si Jehosafat ed si Ahab ya agmangaaro ed si Jehova? Inisip komon nen Jehosafat ya iimanoen nen Jehova iramay interon puso ya manlilingkor ed sikato. Ontan met natan, “onnenengneng ed interon dalin” so Dios tan akaparaan ya ‘ipatnag so biskeg to’ pian tulongan itayo. (2 Awa. 16:9) Natatalosan toy situasyon tayo tan inad-aro to tayo. Kasin manisia ka ya iter na Dios so kaukolan mon panangaro tan kaibad bilay? Seguradon nasabi panaon et iter to itan ed sika!
AGMO AABULOYAN YA MAGMALIW A MAPAATAGEY SO PUSOM
11, 12. (a) Panon ya naamtaan so walad puso nen Hezekias? (b) Akin ya agla sinmanok so Dios ed si Hezekias?
11 Walay naaralan tayod si Hezekias ya lalanoren toy puso. Aminsan, impaamta na Manag-usisa na puso no antoy walad puso nen Hezekias. (Basaen so 2 Awaran 32:31.) Nen nansakit na grabe, inikdan na Dios na tanda ya sikatoy onabig—samay anino ya onsener. Tan nen inmabig, angibaki iray prinsipe na Babilonia na saray mensahero ya mantepet nipaakar ed satan ya tanda. (2 Ara. 20:8-13; 2 Awa. 32:24) Nen ‘pinaulyan pian nasubok’ et naamtaay walad puso nen Hezekias. Impanengneng tod saray taga Babilonia so “interon abung a pangiinan toy kayamanan.” Diad sayan mauges ya ginawa to et “naamtaan so amin a walad puso to.”
12 Ag-ibabaga na Biblia no akin a nagmaliw ya mapaatagey so puso nen Hezekias. Kasin lapud atalo to ray Asiryano odino lapud mamilagron pinaabig na Dios? Kasin lapud “baleg a kayamanan tan gloria” to? Anggan antoy rason, sikatoy nagmaliw lan mapaatagey, ‘agto inapresya so kamaongan a ginawad sikato.’ Makapaermen itan! Anggano nanlingkor ed Dios si Hezekias diad interon puso to, walay panaon ya apaermen toy Jehova. Balet, ag-abayag et “nampaabeba si Hezekias” kanian agla sinmanok si Jehova ed sikato tan ed saray kabaleyan to.
13, 14. (a) Kapigan ya posiblin ‘paulyan itayo met nen Jehova pian nasubok’? (b) Antoy nepeg ya reaksion tayo no irayew itayo na arum lapud agawaan tayo?
13 Antoy naaralan tayod bilay nen Hezekias no basaen tan dalepdepen tayo itan? Tandaan ya pinmaway so inkamapaatagey nen Hezekias kayarin tinalo nen Jehova si Senakerib tan pinaabig so graben sakit to. Diad sikatayo, no wala ray balibalin nagagawaan tayo, agkasi ‘paulyan itayo met nen Jehova pian nasubok’ no anton talagay walad puso tayo? Singa bilang, nayarin say sakey a brother et nansagpot ya maong a namparaan tan nampaliwawa ed dakel ya dumerengel. Amayamay so angirayew ed impanpaliwawa to. Antoy nepeg ya reaksion to?
14 No walay mangirayew ed sikatayo, iyaplika tayo yan imbaga nen Jesus: “No agawaan yo lay amin ya ingganggan ed sikayo, ibaga yon: ‘Ariripen kami labat ya andi-kakanaan. Ginawa mi labat so nepeg min gawaen.’” (Luc. 17:10) Wala lamet so naaralan tayod saya nipaakar ed eksperiensya nen Hezekias. Nagmaliw ya mapaatagey ta ‘agto inapresya so kamaongan a ginawad sikato.’ Kanian no dalepdepen tayoy kabaleg na ginawa na Dios parad sikatayo, napaliisan tayo ray ugalin kabusol nen Jehova. Mas maabig no ipaarap tayoy dayew ed si Jehova. Sikato so angitarya na Masanton Kasulatan tan uusaren toy masanton espiritu pian tulongan iray totoo to.
MANALWAR ED PANGGAWAM NA DESISYON
15, 16. Akin ya naandi so proteksion na Dios ed si Josias tan sikatoy inatey?
15 Say sampot ya pantongtongan tayo et say agawad maong ya Arin Josias. Amtaen tayoy rason no akin ya atalo tan inatey. (Basaen so 2 Awaran 35:20-22.) Linmay Josias ya “milaban” ed si Arin Neco na Ehipto anggano imbaga na satan ya ari ya agmilaban. Ibabaga na Biblia ya “nanlapud sangi na Dios” so imbaga nen Neco. Akin et akilaban nin siansia si Josias ed sikato? Anggapoy ibabaga na Biblia.
16 Balet panon komon ya naamtaan nen Josias ya nanlapud si Jehova so imbaga nen Neco? Nayari ton tepetan si Jeremias, sakey ed saray matoor ya propeta. (2 Awa. 35:23, 25) Balet anggapoy nabasan ginawa to itan. Sakey ni, paonlad Carkemis si Neco pian milaban ed “sananey a nasyon,” aliwan diad Jerusalem. Tan agnalalanor so ngaran na Dios lapud agbabalawen nen Neco so ngaran nen Jehova odino saray totoo To. Kanian aliway desisyon nen Josias ya milaban ed si Neco. Wala kasi naaralan tayod saya? No wala ray problema tayo, maong no amtaen tayoy linawa nen Jehova.
17. No wala ray problema tayo, panon tayon napaliisan so lingo nen Josias?
17 No wala ray onlesan problema, maabig no ikonsidera tayo ray prinsipyo na Biblia tan balansin iyaplika iratan. Ompan no maminsan et kaukolan tayon konsultaen iray elder. Nayarin inisip tayo la iramay amta tayo nipaakar ed satan, tan nan-research tayo lad saray publikasyon tayo. Balet, nayarin wala ni ray arum ya prinsipyo na Biblia ya ipaimano na sakey ya elder a kaukolan tayon ikonsidera. Singa bilang, amta na sakey a sister ya responsabilidad ton ipulong so maong a balita. (Gawa 4:20) Balet panon to no diad samay implano ton pampulong et i-request na agmananisian asawa to ya ag-onalis. Imbaga na asawa to ya diad apalabas iran agew et ngalngali anggapoy panaon dad balang sakey, kanian labay ton makapaniba iran sanasawa. Nayarin isipen na asawan bii iray importantin teksto ed Biblia, singa say pangunor ed Dios tan say ganggan ya manggaway babangatan. (Mat. 28:19, 20; Gawa 5:29) Balet ta kaukolan to met ya ikonsidera so pampasakop tod asawa to tan say pagmaliw ya makatunongan. (Efe. 5:22-24; Fil. 4:5) Talaga kasin sesebelan na asawa to ya manpulong, odino request to labat iman ed saman ya agew? Kaukolan so pagmaliw ya balanse diad panggaway linawa na Dios tan panggaway anggaay nayarian tayon nawalaay malinis ya konsiensia.
MANLINGKOR YA INTERON PUSO TAN MANLIKET
18. Antoy nitulong ed sika na impanaral tayod bilay na apatiran arari diad sayan artikulo?
18 Lapud aliwa tayon perpekto, ompan no maminsan et makagawa tayoy lingo ya singa saramay apatiran arari ya apantongtongan tayo. Nayarin (1) manmatalek tayod karunongan na too, (2) miulop tayod mauges, (3) magmaliw tayon mapaatagey, odino (4) mandesisyon tayo la anta agtayo ni inamta so linawa na Dios. Maar-aro si Jehova ta say nenengnengen to et saray maong ya nagagawaan tayo, a singa diad saramay apatiran arari! Nenengnengen to met so kabiskeg na panangaro tayod sikato tan say pirawat tayon manlingkor ed sikato diad interon puso. Kanian angiter na saray alimbawa bilang pasakbay pian napaliisan tayoy makagawa na seryoson lingo. Dalepdepen tayo irayan alimbawa ed Biblia tan pisalamatan tayoy Jehova ed impangitarya tod saratan!


text:
Kasin Mausar nid Bilay so Biblia Natan?
IBABAGA NA ARUM YA ANDI. Say pangusar na Biblia bilang pinagka-giya ed bilay et inkompara na sakey ya doktor diad pangusar na 1920’s ya libro ed pambangat na chemistry ed eskuelaan. Wala ni ingen so toon agmanrerespeto ed Biblia ya nantepet no kasin usaren moy manual na daan tan agla onggaganan computer pian naamtaan mo no panon ya usaren so sankabaloan ya computer. Singa da ibabagan say Biblia et karaanan la kanian agla mausar.
Akin et usaren tayo ni itan ya dagdaan ya giya anta moderno tan high-tech lay mundo natan? Diad tua, dakdakel lay website tan blog ya pakanengnengan na nanduruman advice tan giya ed bilay. Diad saray programa ed TV et amayamay so bilin ya manlalapud saray matatalinon psychologist, eksperto, tan autor. Tan diad saray bookstore et dakdakel so ilalakon libro ya makatulong kuno ed bilay tan nagmaliw la itan ya baleg a negosyo.
Diad saratan ya amin a sankabaloan ya impormasyon natan, akin et usaren tayo ni Biblia—sakey a libron akompleto manga 2,000 taon lay apalabas? Duga kasi so ibabaga na arum ya no usaren tayo itan ya dagdaan ya libro bilang pinagka-giya et singa tayo manguusar na karaanan ya libro ed chemistry odino manual na computer? Diad tua, aliwan duga itan ya panagkatunongan. Mapmaples ya manguuman so science tan teknolohiya, pero kasin manguuman so pankaukolan na too? Andi, ta labay nin siansia ya naamtaan na totoo so kabaliksan na bilay tan no panon ya naliknay liket tan seguridad, napansiansiay maong ya relasyon ed pamilya, tan nawalaan na maong iran kakaaro.
Anggano dagdaan lay Biblia, nabasa ditan so tungkol ed saratan ya pankaukolan na too tan arum ni. Tan ibabagan mismo na Biblia ya impuyan itan na Amalsa. Mangiiter itan na panangiwanwan ed bilay tayo tan iparaan to tayo ed anggan anton subok. (2 Timoteo 3:16, 17) Ibabaga met na satan ya saray simbawa to et ag-onkupas—ya agbalot ondaan iray bilin to! Oniay inkuan na Biblia: “Say salita na Dios et mabilay.”—Hebreo 4:12.
Kasin tua iratan ya ibabaga na Biblia? Kasin karaanan la itan, odino talagan mausa-usar tan makanakana itan ed amin ya libro kanian nibagan “mabilay”? Say gagala na sayan edisyon na Say Panagbantayan, say unona ed saray serye na espisyal ya isyu, et pian tulongan kan naamtaan iray ebat ed saratan ya tepet.


text:
A5
Say Ngaran na Dios ed Kristianon Griegon Kasulatan
Bibidbiren na saray iskolar na Biblia a say personal a ngaran na Dios, ya irerepresenta na Tetragrammaton (יהוה), et ngalngali 7,000 danay a naromog ed orihinal a sulsulat na Hebreon Kasulatan. Balet iisipen na dakel ya agnaromog itan ed orihinal a sulsulat na Kristianon Griegon Kasulatan. Lapud saya, maslak a managpatalos na Biblia ed panaon tayo et agda uusaren so ngaran a Jehova sano ipapatalos da so tatawagen a Balon Sipan. Anggan sano ipapatalos da ray tekston inaon ed Hebreon Kasulatan a pakaromogan na Tetragrammaton, say uusaren na maslak a managpatalos et “Katawan” imbes a say personal a ngaran na Dios.
Say ontan a maslak a paraan na panagpatalos et agtutumboken na saray managpatalos na Balon Mundo a Patalos na Masanton Kasulatan. Say ngaran a Jehova et 237 danay dan inusar ed Kristianon Griegon Kasulatan. Sanen dedesidien itan na saray managpatalos, inkonsidera da so duaran importantin bengatla: (1) Saray Griegon manuskrito a walad sikatayo natan et aliwan orihinal. Diad nilibo iran kopya a wala natan, maslak et ginawa ngalngali duanlasus a taon kayarin apawala iray orihinal. (2) Diad saman, saramay nankopya na saray manuskrito et balanglan sinalatan da so Tetragrammaton na Kyrios, a Griegon salita parad “Katawan,” odino say nankopyaan da et saramay manuskrito ya asalatan la so Tetragrammaton.
Naamtaan na New World Bible Translation Committee a walay mabiskeg ya ebidensya a say Tetragrammaton et walad orihinal a Griegon manuskrito. Say desisyon da et nibased sarayan ebidensya:
Say Tetragrammaton et nabasa ed saray kopya na interon Hebreon Kasulatan ya inusar ed panaon nen Jesus tan saray apostol to. Diad apalabas et walay pigaran totoo a nankuestion ed satan. Natan ta saray kopya na Hebreon Kasulatan ya apetsaan manlapu ni nen inmunan siglo et adiskobre diad asingger ed Qumran, sayan punto et aglan balot napanduaruwaan.
Diad panaon nen Jesus tan saray apostol to, say Tetragrammaton et naromog met ed saray Griegon patalos na Hebreon Kasulatan. Diad nilasus a taon, iisipen na saray iskolar a say Tetragrammaton et anggapod saray manuskrito na Griegon Septuagint a patalos na Hebreon Kasulatan. Balet diad kapegleyan na koma-20 siglo, atawag so imano na saray iskolar nipaakar ed arum a dagdaan a pingpinglis a nansulatan na bersion a Griegon Septuagint a wala la diad panaon nen Jesus. Diad saraman a pingpinglis et nabasa so personal a ngaran na Dios, ya akasulat ed Hebreo. Kanian nen panaon nen Jesus, say ngaran na Dios et walad saray kopya na Kasulatan ed lenguahen Griego. Balet diad komapat a siglo C.E., saray importantin manuskrito na Griegon Septuagint, a singa say Codex Vaticanus tan Codex Sinaiticus, et agnabasa so ngaran na Dios diad saray libro manlapud Genesis anggad Malaquias (a dati et wadtan diad akauna iran manuskrito). Kanian, agla pankelawan a diad saray bandad unor a sulsulat manlapud saman a panaon et agnaromog so ngaran na Dios diad tatawagen a Balon Sipan, odino Griegon Kasulatan a kabiangan na Biblia.
Malinlinew ya imbaga nen Jesus: “Linma ak dia ed ngaran nen Amak.” Indanet to met a saray kimey to et ginawa to diad ‘ngaran na Ama to’
Ibabaga na mismon Kristianon Griegon Kasulatan ya aminpigan tinukoy nen Jesus so ngaran na Dios tan impaamta to itan ed arum. (Juan 17:6, 11, 12, 26) Malinlinew ya imbaga nen Jesus: “Linma ak dia ed ngaran nen Amak.” Indanet to met a saray kimey to et ginawa to diad ‘ngaran na Ama to.’—Juan 5:43; 10:25.
Say Kristianon Griegon Kasulatan et impuyan a kaaruman na sagradon Hebreon Kasulatan, kanian say biglan pakaandi ditan na ngaran nen Jehova et aliwan matukoy. Sanen kapegleyan na inmunan siglo C.E., inkuan na disipulon si Santiago ed saray mamatatken ed Jerusalem: “Malinlinew ya insalaysay nen Simeon no panon ya aawaten la natan na Dios iray aliwan Judio pian manpili ed sikara na totoon parad ngaran to.” (Gawa 15:14) Aliwan makatunongan ya ontan so ibaga nen Santiago no anggapo so makaamta odino manguusar ed ngaran na Dios nen inmunan siglo.
Say pinatikey a ngaran na Dios et walad Kristianon Griegon Kasulatan. Diad Apocalipsis 19:1, 3, 4, 6, say ngaran na Dios et kabiangan ed salitan “Hallelujah.” Nanlapu iya ed Hebreon balikas a literal a mankabaliksan na “Idayew yoy Jah.” Say “Jah” et pinatikey a ngaran a Jehova. Dakel a ngaran ya inusar ed Kristianon Griegon Kasulatan et nanlapud ngaran na Dios. Diad tua, impaliwawa na saray reperensya a say mismon ngaran nen Jesus et mankabaliksan a “Si Jehova so Kilalaban.”
Ipapanengneng na saray akaunan sulsulat na saray Judio ya inusar na saray Judion Kristiano so ngaran na Dios ed sulsulat da. Say Tosefta, a nisulat a koleksion na saray insalitan ganggan ya akompleto nen manga 300 C.E., et oniay imbaga to nipaakar ed Kristianon sulsulat a pinoolan diad Sabaton: “Saray libro na saray Ebanghelista tan saray libro na minim [ipapasen a saray Judion Kristiano] et agda inliktar ed apoy. Imbes, inabuloyan ira a poolan iratan, pati saray reperensya nipaakar Ngaran na Dios a walad saratan.” Tan unong met ed Tosefta, si Rabbi Yosé a taga Galilea, a nambilay diad inggapo na komaduan siglo C.E., et imbaga to a diad arum iran agew na sakey simba, “pipilaten na sakey iray reperensya nipaakar ed Ngaran na Dios a walad saratan [iisipen ya ontutukoy ed saray Kristianon sulsulat] tan iyaamot iratan, tan say arum et popoolan.”
Bibidbiren na arum ya iskolar na Biblia a mapatnag a say ngaran na Dios a walad saray inaon a teksto diad Hebreon Kasulatan et naromog ed Kristianon Griegon Kasulatan. Diad silong na paulon “Tetragrammaton diad Balon Sipan,” oniay inkuan na The Anchor Bible Dictionary: “Wala ray ebidensya a say Tetragrammaton, say Ngaran na Dios a Yahweh, et naromog ed arum odino amin a tekston inaon ed Daan a Sipan a walad Balon Sipan sanen unonan insulat so Balon Sipan.” Imbaga na iskolar a si George Howard: “Lapud say Tetragram et nisulat ni ed saray kopya na Griegon Biblia [say Septuagint], saya so Kasulatan ya uusaren na saray inmunan Kristiano, makatunongan so panisia a sanen angaon ed Kasulatan iray managsulat na Balon Sipan, impreserba ra so Tetragram diad teksto na Biblia.”
Saray kabkabat a managpatalos na Biblia et inusar day ngaran na Dios ed Kristianon Griegon Kasulatan. Arum ed sarayan managpatalos et abaybayag da lan gagawaen itan antis nin apawala so Balon Mundo a Patalos. Nia iramay managpatalos tan saray kimey da: A Literal Translation of the New Testament . . . From the Text of the Vatican Manuscript, nen Herman Heinfetter (1863); The Emphatic Diaglott, nen Benjamin Wilson (1864); The Epistles of Paul in Modern English, nen George Barker Stevens (1898); St. Paul’s Epistle to the Romans, nen W. G. Rutherford (1900); The New Testament Letters, nen J.W.C. Wand, ya Obispo na London (1946). Niarum ni, diad sakey ya Español a patalos nen kagapo na koma-20 siglo, say managpatalos a si Pablo Besson et inusar toy “Jehová” diad Lucas 2:15 tan Judas 14, tan ngalngali 100 a paimanod leksab na patalos to so mangisusuheri ed ngaran na Dios bilang posiblin patalos. Abayag la antis ni na saratan a patalos, saray Hebreon bersion na Kristianon Griegon Kasulatan manlapu lad koma-16 a siglo et inusar da so Tetragrammaton ed dakel a bersikulo. Dia labat ed German a lenguahe, manga 11 a bersion so angusar na “Jehovah” (odino say transliterasyon na Hebreo a “Yahweh”) diad Kristianon Griegon Kasulatan tan apatiran managpatalos so angiyarum na sayan ngaran diad parentesis kayari “Katawan.” Masulok a 70 German a patalos so angusar na ngaran na Dios diad saray paimanod leksab odino diad saray komentaryo.
Diad saray patalos ed Biblia diad masulok a sanlasus a nanduruman lenguahe et naromog so ngaran na Dios diad Kristianon Griegon Kasulatan. Dakel a lenguahe na Aprika, Native ya Amerika, Asia, Europa, tan saray isla ed Pasipiko so bulobulos ya angusar na ngaran na Dios. (Nengnengen so listaan a walad pahina 1998 tan 1999.) Denesidi na saray managpatalos ed sarayan edisyon ya usaren so ngaran na Dios lapud saray rason a miparad tagey. Arum ed sarayan patalos na Kristianon Griegon Kasulatan et agano ni labat a nipaway, a singa say Rotuman a Biblia (1999), a 51 a danay ya angusar na “Jihova” diad 48 bersikulo, tan say Batak (Toba) a bersion (1989) a nanlapud Indonesia, ya 110 danay ya angusar na “Jahowa.”
Andi-duaruwa a walay malinew a basiyan na impangipawil ed ngaran na Dios a Jehova diad Kristianon Griegon Kasulatan. Ontan a mismo so ginawa na saray managpatalos na Balon Mundo a Patalos. Baleg so respeto ra ed ngaran na Dios tan antakot iran mangekal na antokaman a walad orihinal a teksto.—Apocalipsis 22:18, 19.


text:
MANUNAN ARTIKULO | SIOPA IRAY TASI NEN JEHOVA?
Anto ray Papanisiaan na Saray Tasi nen Jehova
Manisia iray Tasi nen Jehova ya “say interon Kasulatan et impuyan na Dios [o nanlapud Dios] tan mausa-usar.” (2 Timoteo 3:16) Uusaren mi Biblia bilang giya pian nakabat so Amalsa tan naamtaan no panon tayon magmaliw a maliket.
Ibabaga na Biblia: “Pian saray totoo nakabatan da a sika, a say ngaran mo a bukbukor et Jehova, sankatageyan ka a manuna nen say amin a dalin.” (Salmo 83:18) Kanian si Jehova ya Dios labat so dadayewen mi tan bilang Tasi to et gagawaen mi anggaay nayarian min ipakabat so ngaran to.
Bilang Kristiano, manisia kamin si Jesus so “Anak na Dios” * ya linmad dalin pian magmaliw ya Mesias. (Juan 1:34, 41; 4:25, 26) Nen inatey, sikatoy binilay na Dios tan pinmawil ed tawen. (1 Corinto 15:3, 4) Insan nagmaliw ya Ari ed Panarian na Dios. (Apocalipsis 11:15) Say Panarian na Dios et tuan gobierno ya gawaen ton Paraiso lamet so dalin. (Daniel 2:44) “Saray mauyamo tawiren da naani dalin: tan manliket ira . . . ed inkadaakan na kareenan,” so kuan na Biblia.
“No manbabasa ray Biblia, manisia ran kakatongtongen ira na Dios. No walay problema da, manaanap iray solusyon ed Salita na Dios. . . . Manisia ran say Salita na Dios et siansia nin mabilay.”
Manisia ray Tasi nen Jehova ya makatulong nin siansia iray prinsipyo na Biblia ed saray totoo natan. (Isaias 48:17, 18) Kanian tutumboken mi irayan prinsipyo. Singa bilang, lapud ibabaga na Biblia ya agtayo dudutakan so isip tan laman tayo, agkami mansisigarilyo o mandru-druga. (2 Corinto 7:1) Agmi met gagawaen iramay direktan ibabawal na Biblia
^ par. 5 Tinukoy met na Biblia si Jesus ya alenleneg o “bogbogtong ya Anak na Dios” lapud sikato so sankaunaan tan sikato labat so direktan pinalsa nen Jehova.


text:
WALA KASI NANDESINYO?
Say Ikol na Basakay ya Agama
MAPMAINOMAY na basakay ya agama so onlukson paatagey tan ompeket ed padir, kiew, odino antokaman ya pa-vertical. Balet no say panlapuan to et makurinyas, onkudyas so sali to, pero siansia nin makalukso ed labay ton peketan. Panon ton nagagawaan itan? Say sekreto et amay ikol to.
Nonot mo pa: No magasal so panlapuan na agama, makabuelo antis ya onlukso—kanian say gawaen to labat et balansien toy laman to tan iyabeba toy ikol to. Makatulong itan pian naasigta toy ilukso to. Balet no andanglel so panlapuan to, nayarin onkudyas kanian aliwa laingey direksion na ilukso to. Pero legan ton walad ere, kontrolen toy anggulo na laman to diad pangiwasiwas tod ikol to paatagey. Aliwa iyan mainomay. “Kaukolan ya tuloy-tuloy ya umanen na sarayan basakay so anggulo na ikol da pian mansiansian maptek so laman da,” so kuan na report ya impaway na University of California, Berkeley. No mas makurinyas so panlapuan na basakay, diman to met lalon iyatagey so ikol to sano onlukso pian naseguro ton nipeket toy sali to diad landingan to.
Makatulong so ikol na agama ed saray engineer diad pandesinyo ra na saray robotic ya luluganan ya maples balet ta nakontrol so galaw to, ya nausar ed pananap na saray survivor kayari yegyeg odino arum nin trahedya. “Agnaparaan na saray robot so inkakitsing na ayayep,” so kuan na researcher ya si Thomas Libby, “kanian no walay antokaman ya naimbento pian mas nakontrol so galaw na robot, baleg la itan ya nagawaan.”
Antoy nibagam? Kasin basta labat la niwala so ikol na agama lapud ebolusyon? O walay nandesinyod satan?


text:
LEKSION 102
Apocalipsis ya Inawat nen Juan
Legan ya akapriso si apostol Juan diad isla na Patmos, walay 16 ya pasingawey ya nantutumbokan ya impanengneng nen Jesus ed sikato tungkol ed saray nagawad arapen. Naamtaan ed sarayan pasingawey no panon ya napasanto so ngaran nen Jehova, no panon ya onsabi so Panarian to, tan no panon ya nagawa so linawa to diad dalin a singa diad tawen.
Diad sakey a pasingawey, anengneng nen Juan ya si Jehova et akayurong ed marakdakep ya trono to ed tawen, tan apaliberan na 24 ya mamatatken ya akasulong na amputin kawes tan wala ray balitok a korona ed ulo ra. Wala ray kirmat tan tanol na karol ya manlalapud trono. Akatalimukor so 24 ya mamatatken diad arapan nen Jehova tan mandadayew irad sikato. Diad sakey nin pasingawey, anengneng nen Juan so sakey a baleg ya ulop na totoo ya nanlapud amin ya bansa, lahi, tan lenguahe, tan mandadayew irad si Jehova. Papastolan ira na Kordero ya si Jesus tan iyaakar to rad saray subol na danum na bilay. Insan diad sakey nin pasingawey, anengneng nen Juan ya si Jesus et Ari la tan ginmapo lan manuley ed tawen kaiba iray 24 ya mamatatken. Diad sinmublay ya pasingawey, anengneng nen Juan ya akilaban si Jesus ed dragon ya si Satanas tan ed saray demonyo to. Pinalayas ira nen Jesus ed tawen tan imbantak to ra diad dalin.
Insan walay balibalin anengneng nen Juan. Anengneng to so Kordero tan say 144,000 ya akaalagey diad Palandey Sion. Walay anengneng to met ya anghel ya ontitikyab ed paliber na dalin, ya ibabaga tod totoo ya takotan day Dios tan idayew da.
Diad sinmublay ya pasingawey, anengneng nen Juan ya walay agawan guerra ya say tawag et Armagedon. Diad satan ya guerra, tinalo nen Jesus tan saray sundalo to so mauges ya mundo nen Satanas. Diad sampot ya pasingawey, anengneng nen Juan ya wala lay pankakasakey na amin ya walad tawen tan wadiad dalin. Dineral la nen Jehova si Satanas tan amin ya ilalak nen Satanas. Amin ya walad tawen tan wadiad dalin et mangigagalang ed masanton ngaran nen Jehova, tan sikato labat so dadayewen da.
“Mangiyan ak na busolan ed baetan mo tan say bii tan ed baetan na ilalak mo tan ilalak to. Mekmeken to ka ed ulo, tan sikatoy sakitan mo ed mukor.”—Genesis 3:15


text:
LESSON 13
Anto so Payunir?
Say salitan “payunir” et ontutukoy ed saramay akadiskobre na saray balon teritorya tan mangipaparaan na dalan ya tumboken na arum. Nibaga tayon si Jesus et payunir ta sikatoy imbaki diad dalin pian igapo so ministeryon mangiter na bilay ed totoo tan iparaan so dalan parad kililiktar. (Mateo 20:28) Diad panaon tayo, sikatoy aaligen na saray papatumbok to diad panguusar day dakel a panaon da ed ‘pambangat ed totoo pian magmaliw a disipulo.’ (Mateo 28:19, 20) Say arum ed sikara et linmoob ed panaglingkor ya tatawagen min panagpayunir.
Say payunir et dakel so oras ya uusaren tod panagpulong. Amin ya Tasi nen Jehova et manpupulong na maong a balita. Balet wala ray nanggawa na paraan pian makapanlingkor ya regular payunir, tan 70 oras so uusaren da ed panagpulong kada bulan. Pian nagawaan da itan, dakel ed sikara so part-time labat a mantratrabaho. Say arum et niyasain bilang espisyal payunir diad saray lugar ya mas baleg so pankaukolan parad saray manangipulong na Panarian, tan diad kada bulan et 130 odino onsulok ni so uusaren dan oras ed panagpulong. Saray payunir et kontento ed simplin bilay lapud matalek ira ya itarya nen Jehova iray pankaukolan da. (Mateo 6:31-33; 1 Timoteo 6:6-8) Saray agmakapan-regular payunir et sarag day manlingkor ya auxiliary payunir no iyabuloy na situasyon da, tan manguusar ira na 30 o 50 oras kada bulan diad panagpulong.
Say payunir et manlilingkor lapud inaro toy Dios tan saray totoo. Singa si Jesus, nanenengneng mi so pakaskasin espiritual ya kipapasen na dakel a totoo natan. (Marcos 6:34) Balet walay kakabatan ya amta min makatulong ed sikara, tan mangiter ed sikara na ilalo. Inaro na saray payunir iray kapara dan totoo kanian mabulos dan iiter so panaon tan biskeg da pian ipaamta ed arum so maong a balita. (Mateo 22:39; 1 Tesalonica 2:8) Bilang resulta, ombibiskeg so pananisia na saray payunir, lalo iran onaapit ed Dios, tan malikeliket ira.—Gawa 20:35.
Antoy gagawaen na sakey a payunir?
Akin et wala ray manpapayunir?


text: 20 Diad saman et tinaynan nen David so Naiot diad Rama. Balet nila toy Jonatan tan inkuan to: “Antoy ginawak?+ Antoy kasalanan ko, tan panoy impankasalanan kod si amam kanian labay to ak a pateyen?”*2 Diad saman et oniay inkuan nen Jonatan ed sikato: “Imposible itan!+ Agka ompatey. Amin a gagawaen nen amak et ipapaamta tod siak, baleg man odino melag. Akin et iyamot to itan ed siak? Ag-itan nagawa.”3 Balet nansamba si David tan inkuan to ni: “Seguradon amta nen amam ya agamoran koy panangabobon mo,+ kanian ikuan to, ‘Agyo ipapaamtad si Jonatan ta no andi et nasakitan.’ Balet unong a mabilay si Jehova tan unong a mabilay ka,* asingsingger ak lad patey!”+4 Insan inkuan nen Jonatan ed si David: “Antokaman so ibagam,* gawaen ko parad sika.”5 Inkuan nen David ed si Jonatan: “Balon bulan nabuas,+ tan ilaloan da ak a midungo ed ari; abuloyan mo ak ya onalis, tan onamot ak ed uma anggad labi na komatlon agew.6 No anapen ak nen amam, ibagam, ‘Akikasi ed siak si David ya abuloyan kon onlan magano ed syudad ton Betlehem+ pian nakaiba toy interon pamilya to parad tinaon a panagbagat diman.’+7 No say ebat to et ‘Maong,’ mankabaliksan itan na kareenan ed lingkor mo. Balet no manpasnok, talagan labay to ak a sakitan.8 Ipatnag moy matoor a panangaro ed lingkor mo,+ ta akisipanan kad lingkor mo diad arapan nen Jehova.+ Balet no walay kasalanan ko,+ sikan mismo so mamatey ed siak. Akin et iyakar mo ak ni ed si amam?”9 Diad saman et inkuan nen Jonatan: “Agkon balot nagawaan itan ed sika! No naamtaan kon determinadoy amak a sakitan to ka, agko kasi ibagad sika?”+10 Insan inkuan nen David ed si Jonatan: “Siopay mangibagad siak no bilang ta mansalitay ansakit si amam ed sika?”11 Inkuan nen Jonatan ed si David: “Gala, ta onla tad uma.” Kanian linma ran dua ed uma.12 Tan inkuan nen Jonatan ed si David: “Si Jehova a Dios na Israel so magmaliw komon a tasi, a nabuas odino ed komatlon agew diad onian oras et katongtongen koy amak. No maabig so linawa tod sika, agak ta mangibaki na sakey a mangipaamta ed sika?13 Balet no labay to kan sakitan, dusaen ak komon na ambelabelat nen Jehova no agko ipaamta ed sika tan agta ka pasipoten a walaay kareenan. Komon ta walad sika si Jehova,+ no panon a sikatoy walad si amak nensaman.+14 Tan komon ta ipanengneng mod siak so matoor a panangaro nen Jehova legan a mabilay ak tan anggan sano ompatey ak.+15 Agmon balot eekalen so matoor a panangarom ed sankaabungan ko,+ anggan sano upoten nen Jehova so amin a kalaban mo ed tapew na dalin.”16 Kanian akisipanan si Jonatan ed sankaabungan nen David, ya inkuan to, “Mikuentaan si Jehova ed saray kakabusol nen David.”17 Kanian impansamba lamet nen Jonatan si David lapud panangaro tod sikato, ta sikatoy inaro to a singa panangaro tod sarili to.*+18 Insan inkuan nen Jonatan ed sikato: “Balon bulan nabuas,+ tan anapen da ka, ta bakante so yurongan mo.19 Diad komatlon agew et mas lalo da kan anapen, tan nepeg kan onlad pasen ya inamotan mo nen imbeneg ya agew,* tan agka onaarawid sayan bato.20 Mangikena ak na taloran pana ed sakey a pagpag na satan, a singano walay pupuntiryaen ko.21 Sano ibakik so lingkor ko, ibagak, ‘La ka, anap mo iramay pana.’ No ibagak ed lingkor ko a, ‘Ditan a banda so kawalaan na saray pana, alam,’ insan nayarian mo lay ompawil, ta unong a mabilay si Jehova, kareenan so kabaliksan na satan ed sika tan anggapoy kapeligroan.22 Balet no oniay ibagak ed kalangweran a laki, ‘Wala nid lampas mo iramay pana,’ taynan ka la, ta pinaalis ka la nen Jehova.23 Nipaakar ed samay impansipanan ta,+ komon ta walad baetan ta si Jehova diad andi-anggaan.”+24 Kanian inmamot si David ed uma. Kasabi na balon bulan, yinmurong so ari pian mangan.+25 Akayurong so ari ed datin yuyurongan to diad abay na padir. Akaarap ed sikato si Jonatan tan akayurong si Abner+ ed abay nen Saul, balet bakante so puesto nen David.26 Anggapoy imbaga nen Saul ed saman ya agew, ta ninonot to: ‘Wala angankoy agawa kanian sikatoy agmalinis.+ On, nayarin sikatoy agmalinis.’27 Tan diad samay agew kayari na balon bulan, diad komaduan agew, siansia nin bakante so puesto nen David. Insan inkuan nen Saul ed si Jonatan ya anak to: “Akin et aglinma diay anak nen Jesse+ pian mangan, karuman tan natan?”28 Oniay ebat nen Jonatan ed si Saul: “Akikasid siak si David ya abuloyan kon onlad Betlehem.+29 Inkuan to, ‘Ipangasim, abuloyan mo ak ya onla, ta walay gawaen na pamilyak a panagbagat diad syudad, tan say mismon kuyak so nampatawag ed siak. Kanian no agamoran koy panangabobon mo, ipangasim, abuloyan mo ak ya onalis pian napinengnengan ko ray agagik.’ Satan so rason no akin a sikatoy anggapo diad lamisaan na ari.”30 Sinmanok si Saul ed si Jonatan, tan inkuan tod sikato: “Sikan anak na rebelyoson bii, abaloan mo agko amta a pipilaan moy anak nen Jesse, parad mismon kababaingan mo tan parad kababaingan nen inam?*31 Legan a manbibilay ed dalin so anak nen Jesse, sika tan say inkaarim et agniletneg a malet.+ Kanian mangibaki kay sakey a mangiyakar dia ed sikato, ta sikatoy nepeg ya ompatey.”*+32 Balet inkuan nen Jonatan ed si Saul ya ama to: “Akin et kaukolan a sikatoy ompatey?+ Antoy ginawa to?”33 Diad saman et inkena nen Saul so gayang ed sikato,+ kanian naamtaan nen Jonatan a determinadoy ama to a mamatey ed si David.+34 Ampetang so ulo nen Jonatan tan tampol ya inmalagey, tan agto angan na antokaman ed komaduan agew kayari na balon bulan, ta sikatoy asakitan lapud si David+ tan sikatoy pinabaingan na mismon ama to.35 Diad kaimbuasan et linmay Jonatan ed uma lapud samay nampaknaan da nen David, tan kaiba to imay kalangweran a lingkor.+36 Tan inkuan tod lingkor to: “Ipangasim, batik ka tan anap mo iray pana ya ikenak.” Batik imay lingkor, tan inkena nen Jonatan so pana ed lampas to.37 Sanen akasabi imay lingkor ed pasen ya angikenaan nen Jonatan ed pana, oniay inyeyag nen Jonatan ed samay lingkor: “Agta wala nid lampas mo imay pana?”38 Oniay inyeyag nen Jonatan ed samay lingkor: “Apuram! La kan tampol! Agka manpapaleen!” Tan dinokdok na lingkor nen Jonatan iramay pana tan pinmawil ed katawan to.39 Anggapoy amta na samay lingkor ed nagagawa; si Jonatan tan si David labat so makaamta no antoy kabaliksan na saman.40 Insan inter nen Jonatan ed lingkor to iray armas to tan inkuan tod sikato: “La ka, iyakar mo iratan ed syudad.”41 Sanen akaalis la imay lingkor, pinmaway si David ed asingger a pasen a walad bandad abalaten. Insan sikatoy tinmalimukor ed dalin tan amitlon dinmakmomo, tan inangoban day balang sakey tan nanakisan ira, balet mas nanakis si David.42 Inkuan nen Jonatan ed si David: “La ka, niwala komon ed sikay kareenan, ta nansamba ta’n dua+ ed ngaran nen Jehova, ya inkuan ta’n, ‘Komon ta si Jehova et walad baetan ta’n dua, tan ed baetan na ilalak mo* tan ilalak ko* ed andi-anggaan.’”+Diad saman et inmalagey si David tan tinmaynan la, tan pinmawil lad syudad si Jonatan.


text:
INALAD DAAN IRAN KOLEKSION MI
Say Bokletan “To Whom the Work Is Entrusted”
PIGAY agew ya maragem tan mauran, balet nen Lunes, Setyembre 1, 1919, et balibali lay panaon. Diad saman a ngarem et nantitipon so ngalngali 1,000 ya delegado ed auditoryum ya nakarga toy 2,500 ya totoo parad panlukas a sesyon na kombension diad Cedar Point, Ohio, U.S.A. Diad labi, 2,000 ni so sinmabi panamegley na baloto, kotse, tan saray espisyal ya tren. Nen Martes, dinmakel a maong so inmatendi kanian say arum ya parte na programa na kombension et ginawa ed paway diad silong na angkakabaleg a kiew.
Diad silong na saray masalompapak a kakiewan, nasisinagan na agew iray andukey ya amerikana na saray brother. Saray bago na sombrero na saray sister et nasisiplogay dagem ya manlalapud Lake Erie. “Marakdakep iray kaliberliber ya singa parke, arawi ed maingal ya mundo, talagan singa paraiso,” so anonotan na sakey a brother.
Balet mas marakep ya nengnengen so malikeliket ya lupa na saray inmatendi nen say balibalin kaliberliber. “Singa masanto iray amin ya wadman,” so inkuan na sakey a dyaryo, “balet siansian malikeliket tan maligligsa ira.” Malikeliket iray Estudyante na Biblia ta kaiba da ray agagi ra, lalo la ta mair-irap ya subok iray adalan da diad apalabas iran taon: isusumpa legay guerra; agpantatalosan ed saray kongregasyon; impangikapot ed Brooklyn Bethel; tan impakapriso na dakel lapud Panarian, kaiba la ray waloran brother ya mangidadaulo ya asentensiaan na anggad 20 taon ya pakapriso. *
Lapud adismaya tan awetwet so arum ya Estudyante na Biblia legan na saraman ya mairap a taon, tinmunda la ran nampulong. Balet say karaklan et ginawa day anggaay nayarian da ya mansungdo anggano sesebelan ira na gobierno. Diad sakey ya agawa, inreport na sakey ya imbestigador ya anggano estrikto da la ran pinasakbayan, saramay inimbestigaan ton Estudyante na Biblia et siansia nin impilit dan “itultuloy ya ipulong so salita na Dios anggad kasampotan.”
Diad saratan ya panaon na subok, saray matoor ya Estudyante na Biblia et “tatalaranan day panangidaulo na Katawan, . . . ya naynay iran manpipikasi parad panangigiya na Ama.” Natan et akapaniiba ira lamet ed malikeliket ya asemblea diad Cedar Point. Imbaga na sakey a sister so alikna na dakel ya maniisip no panon da kasin napaaligwas so kimey da tan manpulong lamet ed organisadon paraan. Talagan labalabay da lay mankimey.
“GA”—BALON UUSAREN!
Diad interon simba, nononoten na saray inmatendi no antoy labay ya ibaga na saray letran “GA” ya akaimprinta ed programa na kombension, saray welcome card, tan karatula ed pasilidad na pankokombensionan. Diad Biernes, say “Agew Parad Saray Kaiban Komikimey,” impaamtan siansia nen Joseph F. Rutherford ed saray 6,000 ya inmatendi so labay ya ibaga na satan. Say “GA” et ontutukoy ed The Golden Age—say balon magasin ya usaren ed ministeryo. *
Oniay imbaga nen Brother Rutherford nipaakar ed saray kapareho ton alanaan a Kristiano: “Kayari na panaon ya wala ray subok, lapud pananisia et anengneng day maliket a panaon (Golden Age) na maglorian pananguley na Mesias. . . . Iisipen da ya manunan responsabilidad tan pribilehyo da ya iyabawag ed mundo so isabi na maliket a panaon (Golden Age). Kabiangan itan na asainmin da ya nanlapud Dios.”
Say The Golden Age, “sakey a Dyurnal na Katuaan, Ilalo, tan Kombiksion,” et usaren pian igapo so balon paraan na pangiyabawag na katuaan—say pangiyopresi na subscription diad kaabungan. Nen atepetan ira no siopa ed sikara so malabay ya manggawad satan a kimey, inmalagey iran amin. Insan, “diad ligsa tan seseg ya nalilikna labat na saramay manutumbok ed bakat nen Jesus,” inkansion da: “Ibakim so liwawam tan katuaan mo, O Katawan.” “Agkon balot nalingwanan iman ta ngalngali onyugayog iray kakiewan,” so nanonotan nen J. M. Norris.
Kayari na programa, pigaran oras ya pinmila iray inmatendi pian sikaray unonan man-subscribe na saman a magasin. Mipara so alikna na dakel ya agagi ed si Mabel Philbrick, ya angikuan: “Talagan makapalikliket ta wala lamet so gawaen mi!”
SAY BOKLETAN TO WHOM THE WORK IS ENTRUSTED
Manga 7,000 ya Estudyante na Biblia so namparaan pian mankimey. Oniay nipaliwawa ed pampletan Organization Method tan say bokletan To Whom the Work Is Entrusted: Say balon Service Department ed headquarters so mangidaulo ed kimey. Nepeg ya walay naporman Service Committee ed kongregasyon tan walay turoen ya sakey a direktor ya mangipasabi na saray instruksion. Apagen iray teritorya ed manga 150 anggad 200 ya abung so kada seksion. Kada Huebes na labi, walay nagawan Pantitipon Parad Serbisyo na saray agagin lalaki pian inabang da ray eksperiensya ra tan iter da ray report ed serbisyo.
“Kasempet mid saray kaabungan mi, inggapo mi lan tampol so pangiyopresi na subscription,” so kuan nen Herman Philbrick. Anggan iner et wala ray interesadon ondengel. “Kayari guerra tan graben impanermen, mapatnag a labay ya awaten na amin so ideyan walay maliket a panaon (golden age),” so naimano nen Beulah Covey. Oniay insulat nen Arthur Claus: “Say interon kongregasyon et nikelawan a maong ed karakel na angawat na subscription.” Diad loob na duay bulan na unonan isyu, walay nipalima ya ngalngali kapalduan milyon a kopya na The Golden Age, tan walay 50,000 ya nan-subscribe.
Say artikulon “Say Ebanghelyo na Panarian,” ed Hulyo 1, 1920 ya isyu na The Watch Tower, et tinawag nen A. H. Macmillan bilang “sankaunaan ya opisyal a termino na panagpulong ed interon mundo ya talagan nagagawa la natan.” Pinaseseg na satan ya artikulo iray alanaan a Kristiano ya “mangiter na pantasi ed mundo ya say panarian na tawen et asingsingger lan onsabi.” Natan, saray agagi na Kristo ya angimatalkan ed kimey et susuportaan na minilyon ya agagin maseseg ya mangipupulong ed salita legan dan aalagaren so maliket ya panaon na panuley na Mesias.


text:
Importante Kasi no Antoy Papanisiaan Mo?
Parad sika, wala kasi gagala na bilay? Oniay inkuan na ebolusyonista a si William B. Provine: “Balbaleg so epekto na saray naaralan tayo nipaakar ed ebolusyon, inuman toy panmoria tayo ed kabaliksan na bilay.” Antoy konklusyon to ey? Inkuan to: “Parad siak et talagan anggapoy gagala na bilay na too odino say uniberso.”32
Imanoen tayo pay epekto na saratan ya imbaga to. No talagan anggapoy kabaliksan na bilay, anggapo lay arum a gagalam noag say manggawa labat na maong tan ipatawir so polim ed anak mo. Labay to met ya ibaga sirin ya sano ompatey ka la, angangga ka labat ed satan. Nibanbana met labat sirin so impakawalaan moy utek, pati say abilidad mon mannonot, mankatunongan, tan mandalepdep ed kabaliksan na bilay.
Aliwan satan labat. Dakel a manisia ed ebolusyon so mangibabagan anggapoy Dios odino, no bilang ta wala, anggapo kunoy pibabali to ed totoo. No tua iratan, akadepende sirin so arapen tayo ed saray politiko, de-aral, tan saray lider na relihyon. Et, base ed ginawgawa na saraya diad apalabas iran panaon, ag-arawin mantultuloy so gulo, panlalaban, tan inkakurakot ya mamapairap ed katooan. On, no tua so ebolusyon, ompapaway a maong la laingey manbilay ya anggapo lay pibabalim, a singa ed sayan diparan: “Mangan tan oninum tayo sirin, ta nabuas et ompatey tayo.”
Balet, oniay ibabangat na Biblia: “Dia ed [Dios] so kawalaan na subol na bilay.” (Salmo 36:9) Antoy labay ya ibaga na saya?
No sayan imbaga na Biblia et tua, walan talaga siri’ kabaliksan na bilay. Walay inggagala na maaron Manamalsa tayo parad amin a malabay a manbilay unong ed linawa to. (Eclesiastes 12:13) Kaiba ed satan a gagala so sipan a manbilay itayo ed mundon anggapoy gulo, panlalaban, inkakurakot, tan anggapo la ingey ompatey!—Salmo 37:10, 11; Isaias 25:6-8.
Lapud satan, papanisiaan na minilyon a totoo ed interon mundo ya anggapo lay arum a makapangiter na kabaliksan ed bilay noag say panaral nipaakar ed Dios tan say pangunor ed sikato. (Juan 17:3) Base itan ed katuaan. On, malinew so ebidensya


text:
KAPITULO 82
Ministeryo nen Jesus Diad Perea
PAMPURSIGIAN SO ILOOB ED MAINGET A PUERTA
NEPEG YA DIAD JERUSALEM OMPATEY SI JESUS
Nambangat tan nampaabig si Jesus diad Judea tan Jerusalem. Insan binaliw toy Ilog Jordan pian manbangat ed saray syudad diad distrito na Perea. Balet agmanbayag et ompawil lanlamang ed Jerusalem.
Legan ya walad Perea si Jesus, tinepetan na sakey a laki: “Katawan, daiset labat kasi so nilaban?” Nayarin amta na laki ya pandedebatian na saray lider na relihyon no kasin dakel odino daiset so nilaban. Imbes ya ebatan nen Jesus no pigaray nilaban, say impaimano to et no antoy nepeg a gawaen pian nilaban. “Pampursigian yoy makaloob ed mainget a puerta,” so kuan to. On, kaukolay pampursige o pansagpot. Akin ey? Impaliwawa nen Jesus: “Dakel naani so manpirawat a makaloob balet agda nayarian.”—Lucas 13:23, 24.
Pian nipanengneng ya kaukolan so pampursige, oniay ilustrasyon nen Jesus: “No intalak la na akan-abung so puerta, onalagey kayod paway tan ontoktok ed puerta, ya ikuan yon, ‘Katawan, paloob mo kami.’ . . . Balet ikuan tod sikayo, ‘Agta kayo kabat. Arawi kayod siak, amin yon manggagaway kaugsan!’”—Lucas 13:25-27.
Ipapanengneng na saya so nagawad toon atrasadon onsabi—nayarin no kapigan kombeniente ed sikato—tan akatalak lay puerta. Asakbay la komon ya linma anggano aliwan kombeniente ed sikato. Ontan so agawad dakel ya agunggonaan komon ed panagbangat nen Jesus. Agda sinambot so pankanawnawan iyunad bilay da so dugan panagdayew. Ag-inawat na maslak a totoo si Jesus ya imbaki na Dios, say intarya To parad kilalaban. Imbaga nen Jesus ya ‘onakis tan manngalatenget so ngipen da’ no nibantak irad paway. Balet saray totoon “manlapud bukig tan sagur, tan manlapud amianen tan abalaten,” on, manlapud amin ya nasyon, et “ondungo rad lamisaan diad Panarian na Dios.”—Lucas 13:28, 29.
Impaliwawa nen Jesus: “Wala ray unor [singa saray aliwan Judio tan saray napapairap a Judio] a magmaliw ya unaan, tan wala ray unaan [saray lider na relihyon ya mangilalastog a nanlapu rad poli nen Abraham] a magmaliw ya unor.” (Lucas 13:30) Nibagan “unor” irayan agmaapresyan totoo ta ag-iran balot magmaliw a kabiangan na Panarian na Dios.
Inasinggeran na arum ya Fariseo si Jesus tan binilin da: “Paway ka la tan taynan ka dia, ta labay to kan pateyen nen Herodes [Antipas].” Nayarin si Arin Herodes mismo so angikayat ed sayan balbalita pian onekal lay Jesus ed nasasakopan to. Ompan natatakot si Herodes ya nalanor lamet ed ipatey na sananey nin propeta, ya singa ed samay impamatey ed si Juan a Managbautismo. Balet imbaga nen Jesus ed saray Fariseo: “La kayo tan ibaga yod satan a masilib a kuyangen, ‘Papawayen ko iray demonyo tan mamaabig ak na totoo ed sayan agew tan nabuas, tan diad komatlon agew et sumpalen koy kimey ko.’” (Lucas 13:31, 32) Tinawag nen Jesus ya “kuyangen” si Herodes ta nayarin iisipen toy inkamasilib na saray kuyangen, o masisibeg ya aso. Balet, agnayarin kontrolen o apuraen nen Herodes, odino na anggan siopa, si Jesus. Sumpalen toy asainmin ya inter ed sikato nen Ama to, base ed eskedyul na Dios, aliwan eskedyul na too.
Intuloy nen Jesus so nambiahe paonlad Jerusalem ta imbaga ton “agnayari a say sakey a propeta et pateyen diad paway na Jerusalem.” (Lucas 13:33) Anggapoy propesiyad Biblia ya mangibabagan nepeg ya ompatey ed satan a syudad so Mesias, kanian akin et inisip nen Jesus ya ditan ompatey? Lapud say Jerusalem so manunan syudad ya kulaan na atagey a korte na Sanhedrin ya 71 so membro, tan ditan bibistaen iray naakusaan ya palson propeta. Sakey ni, ditan iyaapay iray bagat ya ayep. Kanian amoria nen Jesus ya nepeg a ditan ompatey, aliwan diad sananey a lugar.
“Jerusalem, Jerusalem, say managpatey na saray propeta tan managtupak na saramay imbaki ed sikato,” so maermen ya imbaga nen Jesus, “aminpigan labay kon tiponen komon iray anak mo, a singa ed panitipon na nganak ed saray siwsiw to diad saray payak to! Balet agyo labay. Napaulyanan la so abung yo.” (Lucas 13:34, 35) Impulisay na nasyon so Anak na Dios, kanian anien day resulta!
Antis ya akasabid Jerusalem si Jesus, sikatoy inimbitaan ed abung na sakey ed saray lider na saray Fariseo pian midungo legan na Sabaton. Iimanoen a maong na saray arum ya inimbitaan no anto kasi gawaen tod samay lakin wadman ya linmarag so laman to (nayarin linmarag so bikking tan sali to lapud natitipoy danum). Tinepetan nen Jesus iray Fariseo tan saray ekspertod Ganggan: “Kasin unong ed ganggan so mamaabig legan na Sabaton odino andi?”—Lucas 14:3.
Anggapoy inmesel. Pinaabig nen Jesus so laki insan to ra tinepetan: “Siopad sikayo so agmangagwat a tampol ed anak to odino baka to no naplag ed bobon diad agew na Sabaton?” (Lucas 14:5) Ag-ira lamet akaebat ed sayan makatunongan ya tepet to.


text:
LEKSION 22
Anto ray Gagawaen Diad Branch Office?
Saray membro na pamilyan Bethel et mankikimey irad nanduruman departamento pian suportaan so panagpulong ed sakey o pigaran bansa. Nayarin mankikimey irad translation, panag-imprintaan na magasin, bindery na libro, bodega na literatura, produksion na audio/video, odino mangaasikaso ed arum nin kimey diad teritorya ya walad sakop da.
Walay Branch Committee a mangaasikaso ed saray kimey. Diad kada branch office et walay Branch Committee ya tugyopen na taloran kualipikadon elder odino onsulok ni, tan inmatalek ed sikara na Mananguley ya Ulop iray kimey ditan. Ipapaamta na sayan committee ed Mananguley ya Ulop iray iyaaligwas na kimey ed bansa ya sakop da ontan met ed saray problema ya nayarin onlesa. Makatulong iratan ya report ed Mananguley ya Ulop diad pandesisyon da no anto ran topic so nepeg ya pantongtongan ed saray publikasyon, aral, tan asemblea. Saray representative na Mananguley ya Ulop et regular ya ombibisita ed saray branch tan mangiiter iray instruksion ed saray Branch Committee diad pangaasikaso dad responsabilidad da. (Proverbio 11:14) Walay espisyal ya programa tan manpaliwawa so representative na headquarters pian napaseseg iray walad teritoryan sakop na branch ya bibisitaen to.
Susuportaan iray kimey ed kongregasyon. Aaprobaan ed branch office so pakaporma na saray balon kongregasyon. Aasikasoen met ditan so kimey na saray payunir, misionero, tan manangasikaso na sirkito a manlilingkor ed teritorya na branch. Ditan oorganisaen iray asemblea tan kombension, pati say panagpaalagey na saray balon Kingdom Hall, tan pangipawit ed saray kongregasyon na literaturan kaukolan da. Amin ya gagawaen diad branch office et ontutulong pian mauksoy ya nasumpal so panagpulong a kimey.—1 Corinto 14:33, 40.
Panon ya ontutulong iray Branch Committee ed Mananguley ya Ulop?
Anto ran kimey so gagawaen ed branch office?


text:
Nankakasakey ed Aro—Report ed Tinaon a Miting
Nankakasakey ed Aro—Report ed Tinaon a Miting
MALIKELIKET iray nandaragup ed Assembly Hall na saray Tasi nen Jehova diad Jersey City, New Jersey, U.S.A. Walay masulok a 5,000 a nandaragup nen Oktubre 3, 2009 parad koma 125 a tinaon a miting na Watch Tower Bible and Tract Society of Pennsylvania. Tan nilibo met so dinmengel tan nambantay panamegley na audio tan video hook-up ed taloran Bethel complex diad United States tan ontan met ed Canada. Diad ami-amin et walay 13,235 a nankakasakey lapud panangaro ra’d si Jehova, tan nanggayagaan da so taloy oras a miting.
Si Geoffrey Jackson a membro na Mananguley ya Ulop so tsirman na programa. Ginmapo so programa diad impangansion na grupo na saray Bethelite ed saray kanta manlapud balon panagkantaan. Say angidaulo ed sikara et si David Splane, membro na Mananguley ya Ulop, tan impaliwawa to met so kaimportantian na musika ed malinis a panagdayew. Diad satan a miting et inimbitaan so amin ya inmatendi a mangansion ed taloran balon kanta; kinansion ni itan ya unona na samay grupo, insan kayari to et akibansag lan angansion so amin ya inmatendi. Say impangansion na grupo et para labat ed sayan espisyal a pantitipon; ag-iya kaukolan ya aligen ed saray kongregasyon, sirkito, tan distrito.
Report a Nanlapud Saray Sangan Opisina
Walaray membro na Branch Committee ya angiter na report manlapud limaran sangan opisina. Impaamta nen Kenneth Little ya agmanbayag et igapo la na sangan opisina ed Canada so pangimprinta na karaklan a magasin parad United States tan Canada. Manresulta itan ed maminsamplon idakel na iyiimprinta ed satan a pasilidad. Pian nagawaan iya, say balon panag-imprintaan et kaukolan a paandaren ed 16 oras kada agew.
Inreport nen Reiner Thompson so nipaakar ed kimey na Panarian diad Dominican Republic, tan deniskribe nen Albert Olih so kimey tayo’d Nigeria. Impaliwawa nen Emile Kritzinger a nanlapud Mozambique a kayari na taloran dekadan panamasegsegang ditan et nirehistro iray Tasi nen Jehova nen 1992. Diad apalabas iran taon et dinmakerakel iray manangipalapag ed sarayan taloran bansa. Insalaysay nen Viv Mouritz a nanlapud Australia iray nagagawa ed East Timor, a walad panangasikaso na sangan opisina ed Australia.
Saray Komite na Mananguley ya Ulop
Nen 1976, amin a kimey na saray Tasi nen Jehova et wala la’d panangidaulo na anemiran komite na Mananguley ya Ulop. Agnambayag, aturo met iray kabiangan na arum a karnero pian magmaliw a katulongan. Natan et walay 23 ya ontutulong ed kimey. Anemira ed sikara so ininterbio. Say pinantitipon a kabayag na saraya ed sigpot panaon a serbisyo et 341 a taon—57 a taon so aberids na balang sakey.
Impaliwawa nen Don Adams, sinmabi ed Bethel nen 1943, a say Coordinators’ Committee et tugyopen na saray coordinator na limara nin arum a komite, tan seseguroen da a mauksoy so kipapakurang na limaran komite. Aasikasoen met na sayan komite iray graben emerhensia, panamasegsegang, kaso ed saray korte, kalamidad, tan arum ni ran bengatla a kaukolan ya asikasoen a tampol a mangaapekta ed saray Tasi nen Jehova diad interon mundo.
Deneskribe nen Dan Molchan so kimey na Personnel Committee a mangaasikaso ed espiritual tan pisikal a bunigas na saray 19,851 a Bethelite ed interon mundo. Insalaysay nen David Sinclair no panon ya aasikasoen na Publishing Committee so panasaliw na saray suplay tan kagawaan parad saray sangan opisina. Sinmublay et impaliwawa nen Robert Wallen, a ngalngali 60 taon lan manlilingkor ed Bethel, no panon ya ididirehi na Service Committee so kimey na saray Tasi nen Jehova diad lawak na kimeyan tan diad saray kongregasyon. Imbinsabinsa nen William Malenfant so sagpot a gagawaen na Teaching Committee pian iparaan iray programa ed kombension. Kaunoran, deniskribe nen John Wischuk no panon ya aasikasoen na Writing Committee so maalwar a preparasyon tan pakakagawa na saray publikasyon tayo. *
Say Teksto Parad 2010 et Nipaakar ed Aro
Say sinmublay a taloran paliwawa et betang na saray membro na Mananguley ya Ulop. Inggapo nen Gerrit Lösch so betang to panamegley na tepet, “Labay yo ta’n aroen kayo na arum?” Impaliwawa to a say aro et sakey ed saray manunan pankaukolan na amin a too, tan lapud satan et maliket itayo. Mabilay itayo lapud aro ta pinalsa itayo nen Jehova lapud aro. Say manunan motibo tayo ed pampupulong tan panggagaway babangatan et say panangaro ed si Jehova.
Ipapanengneng tayo so aprinsipyoan ya aro aliwan dia labat ed saray ‘kapara tayo’ noagta angga ed saray mamubusol ed sikatayo. (Mat. 5:43-45) Apaseseg iray dumerengel a konsideraen iray agawa ed si Jesus. Sikatoy nilewet, binalaw, nilutdaan, tan pinairap. Anggaman ontan, impikasi to iramay sundalon angipasak ed sikato. Agta saya so lalon mamaelet na panangaro tayo ed sikato? Insan inyanunsio nen Brother Lösch so teksto parad taon 2010: 1 Corinto 13:7, 8, ‘Say aro sungdoan to so amin a bengatla. Say aro agbalot onsaew.’ Aliwan say pambilay labat ed andi-anggaan so ilalo tayo, noagta ontan met ed pangaro tan naaro ed andi-anggaan.
Kasin Nauupot lay Gasolinam?
Inggapo nen Samuel Herd so paliwawa to ed sakey ya ilustrasyon. Inkuan ton, ipasen mo pan impila ka na kaarom a manbiahe na 50 a kilometro. Kalugan mo et naimanom ed fuel gauge a dagdaiset lay gasolina to. Impaimanom itan ed kaarom. Imbaga to ed sika ya agka mapaga ta wala ni sakey galon ed tangki. Ag-abayag balet et naupotan kayoy gasolina. Kanian, makabat kasi pambiahe anta daiset lay gasolinam tan antam lan naupotan ka’d dalan? Siempre andi! Mas maabig no napno so tangki na gasolina! Diad piguratibon paraan, kaukolan met a napno so tangki tayo na gasolina, salanti, say pikakabat ed si Jehova.
Kaukolan sirin a lanang itayon manpagasolina. Walay apatiran paraan pian nagawaan iya. Say unona et personal a panagaral, a magmaliw itayon pamilyar ed Biblia diad panamegley na inagew-agew a pambasa ed satan. Agtayo labat babasaen itan noagta nepeg tayo met a talosan. Komadua et say Panagdayew na Pamilya diad labi. Kasin aanamoten tayo iyan uksoyan, ya aliling to et manpapa-full tank itayo, odino sandaraiset labat so ikakarga tayo’d tangki tayo? Komatlo, say iyatendi ed saray pantitipon ed kongregasyon. Komapat, say mareen a panagdalepdep ed saray dalan nen Jehova. Oniay ibabaga na Salmo 143:5: “Nanodnonotan ko so saray inmuna ya agew; manumameng ak ed amin a gawagawam.”
“Saray Matunong et Onsinag”
Betang nen John Barr so komatlo tan sampot a paliwawa ya angipalinew ed ilustrasyon nen Jesus nipaakar ed trigo tan sisanyas. (Mat. 13:24-30, 38, 43) Tutukoyen na satan so “panag-ani,” a kaleganan na satan et natipon iray “ananak na panarian” tan nibiig iray sisanyas pian poolan.
Impaliwawa to a walay anggaan na panagtipon. Tinukoy to so ibabaga na Mateo 24:34: “Nagawa irayan amin a bengatla antis a naandi iyan kailalakan.” Amidua ton binasa so komenton: “Mapatnag ya ipapabitar [nen Jesus] a saray arum ya alanaan a makaimaton ed igapo na baleg a kairapan et nasabian da nin mabilay iramay alanaan ya akatebek ed saray tanda nen 1914.” Agtayo amta so eksakton karukey na satan a “kailalakan,” balet amta tayon tugyopen itan na sayan duaran grupo a nambilay ed espisipikon panat na panaon. Anggaman nanduruma so edad na saray alanaan, saramay kabiangan na sayan duaran grupo et mabilay kaleganay kaunoran iran agew. Makapaligliwan naamtaan a sakbay ya onggapo so baleg a kairapan et wala ni ray mabilay ya alanaan a mas ugaw nen saramay alanaan ya akatebek ed tanda nen 1914.
Magunaet ya aalagaren na “ananak na panarian” so tumang da ed tawen, balet ta amin tayo et kaukolan a mansiansian matoor, a mangisisindag na liwawa anggad kasampotan. Agaylan pribilehyo so pakaimaton ed pakakatipon na saray “trigo” ed panaon tayo.
Kayari na pansaran kanta, indaulo nen Theodore Jaracz, a membro na Mananguley ya Ulop, so pansaran pikakasi. Talagan makapabiskeg iyan programa ed tinaon a miting!
[Paimano ed leksab]
^ par. 10 Parad deskripsion ed kimey na sarayan anemiran komite na Mananguley ya Ulop, nengnengen so Mayo 15, 2008 na Say Panag-Bantayan, pahina 29.
[[Kahon ed pahina 5]
ESKUELAAN PARAD SARAY ELDER
Diad sayan tinaon a miting, inyanunsio nen Anthony Morris, membro na Mananguley ya Ulop, a mantultuloy so panangipasal ed saray elder ed kongregasyon. Ginmapo so eskuelaan parad saray elder ed United States nen 2008 diad Patterson, New York. Kakkasumpal na koma 72 a klase, tan wala lay 6,720 ya elder a nipasal. Balet dakel ni so kaukolan a gawaen. Diad United States labat et masulok ya 86,000 so elder. Kanian, inaprobaan na Mananguley ya Ulop so kaaruman a klase a nagawa’d Brooklyn, New York. Ginmapo la itan nen Disyembre 7, 2009.
Diad loob na duaran bulan, ipasal ed Patterson so apatiran ombiabiahen manangasikaso pian magmaliw ya instruktor. Kayari to et onla ira ed Brooklyn pian manbangat. Insan wala lamet so apatiran ipasal. Kayari to, onlan manbangat irayan balon nipasal ed Brooklyn ta saramay inmunan nipasal et onla’d saray eskuelaan a nagawa ed saray Assembly Hall tan Kingdom Hall. Mantultuloy iyan proseso anggad wala lay 12 ya instruktor a manbangat ed anemiran eskuelaan diad lenguahen Ingles ed United States kada simba. Insan, wala met so apatiran instruktor a nipasal pian manbangat ed lenguahen Español. Agsalatan na sayan eskuelaan so Kingdom Ministry School. Say gagala na saya et say pamaaligwas ed espiritualidad na saray elder. Igapo na saray sangan opisina ed interon mundo so onian panangipasal diad saray Assembly Hall tan Kingdom Hall legan na 2011 a serbisyon taon.
[Saray litrato ed pahina 4]
Ginmapo so tinaon a miting panamegley na impangansion manlapud balon panagkantaan a “Kantaan si Jehova”


text:
LEKSION 21
Say Komasamplon Salot
Imbaga nen Moises ed Faraon ya aglan balot onarap ed sikato. Balet antis ya inmalis, imbaga tod Faraon: ‘Diad pegley-labi, ompatey so amin ya anak a panguloan ed Ehipto, manlapud panguloan na Faraon ya anggad panguloan na saray aripen.’
Imbaga nen Jehova ed saray Israelita ya mangiparaan iray espisyal ya panangan. Imbaga to: ‘Mamakger kayoy lakin karnero odino kanding ya sakey so taon to, tan ipuranis yoy dala to ed lusek na puerta yo. Ikalot yoy karne, tan ipangan yo itan ed tinapay ya anggapoy lebadura to. Dapat akapales ki la tan akasulong la ray sandalyas yo pian makaalis kayon tampol, ta ibulos ta kayo ed sayan labi.’ Imadyin mo pa, seguro eksayted ya maong iray Israelita, awa?
Nen pegley-labi la, linma so anghel nen Jehova ed kada abung ed Ehipto. Diad saray kaabungan ya anggapoy dala ya impuranis ed puerta, inatey so anak ya panguloan. Balet nilabsanan na anghel iray abung ya walay dala ed puerta. Kada pamilya na saray Ehipsio, mayaman o mairap, et inateyan na anak. Balet anggapoy inatey ya anak na saray Israelita.
Anggan say anak na Faraon et inatey. Agla nitepel na Faraon iyan salot. Imbaga ton tampol ed si Moises tan Aaron: ‘Taynan ki la dia! Mandayew ki lad Dios yo. Awit yo ray ayayep yo. La ki la!’
Maliwliwawa so bulan ed saman nen tinmaynan ed Ehipto iray Israelita. Saniiba so kada pamilya tan tribu. Say bilang na lalaki et 600,000 tan dakdakel so bibii tan ugugaw. Tan wala ray aliwan Israelita ya akila ed sikara pian makapandayew met ira ed si Jehova. Nibulos ya siansia iray Israelita!
Pian lanang dan nanonotan no panon iran inligtas nen Jehova, tinaon iran mangiparaan na onman ya espisyal ya panangan. Say tawag ed satan et Paskua, ya say labay ton ibaga et “labsanan.”
“Inabuloyan ta kan manbilay lapud saya: pian nipanengneng koy pakayarik diad panamegley mo tan niyabawag so ngaran ko ed interon dalin.”—Roma 9:17


text:
KAPITULO 44
Pinatunda nen Jesus so Bagyo ed Dayat
MATEO 8:18, 23-27 MARCOS 4:35-41 LUCAS 8:22-25
PINATUNDA NEN JESUS SO BAGYO ED DAYAT NA GALILEA
Sanagew ya dakel so ginawa nen Jesus kanian naknaksawan. Kasabi labi, imbaga tod saray disipulo to: “Onla tayod biek a gilig na dayat,” diad petek na Capernaum.—Marcos 4:35.
Diad bandad bukig a gilig na Dayat na Galilea et rehyon na saray Geraseno, ya sakop na Decapolis. Saray syudad ed Decapolis et sentro na kulturay Griego, anggano amayamay met so Judion manaayam diman.
Say intaynan nen Jesus ed Capernaum et akabatan na totoo. Walay arum ya baloton sinmipot ya ombaliw met ed dayat. (Marcos 4:36) Diad tua, magano labat so biahe. Say Dayat na Galilea et manga 21 kilometroy karukey to tan say kaawang to et manga 12 kilometro. Pero aralem.
Anggano perpekto si Jesus, seguradon nakekesawan met ed ministeryo to. Kanian nen binmuat la ra, sikatoy dinmukol ed bandad beneg na baloto, akadanganan, tan naugip.
Saray arum ya apostol et eksperton mangimaneho na baloto, balet nairapan irad sayan pambiahe da. Apaliberan na kapalandeyan so Dayat na Galilea tan mabetbet ya medyo ampetang so tapew na danum. No maminsan, manabetan so ambetel a dagem a manlapud palandey tan ampetang a dagem ed tapew na danum, kanian biglan man-alimbusabos ed dayat. Ontan so agawa. Kanian binmasig ed baloto so angkakabaleg a daluyon anggad “napapano lay danum so baloto ra tan napepeligro la ra.” (Lucas 8:23) Balet siansia nin masamsamit so ugip nen Jesus!
Mantalikarkar iray mangimamaneho ed baloto, gagawaen day amin a paraan a singa datin gagawaen da. Balet duma iya natan. Ngalngali la ra ompatey kanian binangon day Jesus tan inyeyag da: “Katawan, iliktar mo kami, ompatey ti la!” (Mateo 8:25) Agaylay takot na saray disipulo ta onlelereg la ra!
Nen abangon si Jesus, imbaga tod saray apostol: “Akin et agaylay takot yo, sikayo ran kulang na pananisia?” (Mateo 8:26) Insan ingganggan toy dagem tan dayat: “Tunda ka! Deen ka!” (Marcos 4:39) Tinmundan tampol so makmaksil a dagem tan dinmeen so dayat. (Inistorya nen Marcos tan Lucas iyan makapakelaw ya eksena. Unona, indanet da ya mamilagron pinatunda nen Jesus so bagyo, tan imbaga day kakulangay pananisia na saray disipulo.)
Isipen pay epekto na satan ed saray disipulo! Anengneng dan mismo ya agaylay kasil na bagyo insan biglan dinmeen. Akalikna ray nikadkaduman takot. Inkuan dad balang sakey: “Siopa kasi iya? Anggan say dagem tan dayat et ontutulok ed sikato.” Tan akasabi ran mabilay ed biek na dayat. (Marcos 4:41–5:1) Nayarin saray arum ya baloto et akapawil lad nanlapuan da, diad sagur ya gilig na dayat.
Talagan makapaseseg a naamtaan a sarag ya kontrolen na Anak na Dios iray kipapasen na panaon! No ipokus to lay imano tod dalin diad panuley tod Panarian, maligen lay amin ya totoo, ta anggapo la ray makapataktakot ya kalamidad!